62023TJ0551
SENTENZA TAL-QORTI ĠENERALI (L-Għaxar Awla)
4 ta’ Ġunju 2025 (
*1
)
“Politika ekonomika u monetarja – Superviżjoni prudenzjali tal-istituzzjonijiet ta’ kreditu – Missjonijiet speċifiċi ta’ superviżjoni fdati lill-BĊE – Deċiżjoni ta’ rtirar tal-awtorizzazzjoni ta’ istituzzjoni ta’ kreditu – Ksur tal-leġiżlazzjoni nazzjonali fil-qasam tal-ġlieda kontra l-ħasil tal-flus u l-finanzjament tat-terroriżmu – Artikolu 83(2) tar-Regolament (UE) Nru 468/2014 u Artikolu 4(3) tar-Regolament (UE) Nru 1024/2013 – Portata tal-eżami mill-BĊE taċ-ċirkustanzi li jiġġustifikaw l-irtirar – Kompetenza tal-awtoritajiet nazzjonali kompetenti u tal-BĊE fi ħdan il-Mekkaniżmu Superviżorju Uniku (MSU) – Kundizzjonijiet għall-ammissibbiltà – Obbligu ta’ motivazzjoni – Dritt għal amministrazzjoni tajba”
Fil-Kawża T-551/23,
Baltic International Bank SE, stabbilita f’Riga (il-Latvja), irrappreżentata minn M. Supe u V. Supe, avukati,
rikorrenti,
vs
Il-Bank Ċentrali Ewropew (BĊE), irrappreżentat minn E. Yoo, J. Poscia, K. Drēviņa u M. Puidokas, bħala aġenti,
konvenut,
IL-QORTI ĠENERALI (L-Għaxar Awla),
komposta minn O. Porchia (Relatriċi), Presidenta, M. Jaeger u P. Nihoul, Imħallfin,
Reġistratur: I. Kurme, Amministratriċi,
wara li rat il-fażi bil-miktub tal-proċedura,
wara s-seduta tat-3 ta’ Diċembru 2024,
tagħti l-preżenti
Sentenza
1
Permezz tar-rikors tagħha bbażat fuq l-Artikolu 263 TFUE, ir-rikorrenti, Baltic International Bank SE, titlob l-annullament tad-deċiżjoni tal-Bank Ċentrali Ewropew (BĊE) tat-3 ta’ Lulju 2023 dwar l-irtirar tal-awtorizzazzjoni ta’ istituzzjoni ta’ kreditu taħt superviżjoni prudenzjali (iktar ’il quddiem id-“deċiżjoni kkontestata”), adottata fir-rigward tagħha.
Il-fatti li wasslu għall-kawża
2
Ir-rikorrenti hija istituzzjoni ta’ kreditu inqas sinjifikattiva stabbilita fil-Latvja, imqiegħda taħt is-superviżjoni prudenzjali diretta tal-Finanšu un kapitāla tirgus komisija (il-Kummissjoni tas-Swieq Finanzjarji u tal-Kapital, il-Latvja) (iktar ’il quddiem il-“KSFK”), li ġiet integrata fil-Latvijas Banka (il-Bank tal-Latvja).
3
Peress li qieset li r-rikorrenti sa mill-2012 kienet twettaq ksur tal-obbligi bankarji tagħha, il-KSFK adottat diversi deċiżjonijiet fil-konfront tagħha.
4
B’mod partikolari, fid-9 ta’ Marzu 2016, il-KSFK adottat il-lēmums Nr. 61 par sankciju piemērošanu AS “Baltic International Bank” (id-Deċiżjoni Nru 61 dwar l-impożizzjoni ta’ sanzjonijiet fuq AS “Baltic International Bank”) (iktar ’il quddiem id-“Deċiżjoni Nru 61”), li r-rikorrent ma kkontestax. Fid-29 ta’ Novembru 2019, il-KSFK adottat il-lēmums Nr. 191 par sankciju un pasākumu noteikšanu AS “Baltic International Bank” (id-Deċiżjoni Nru 191 dwar l-impożizzjoni ta’ sanzjonijiet u ta’ miżuri fuq AS “Baltic International Bank”) (iktar ’il quddiem id-“Deċiżjoni Nru 191”), li r-rikorrenti kkontestat. Fit-22 ta’ Diċembru 2022, il-KSFK ikkonfermat din id-deċiżjoni permezz tal-lēmums Nr. 255 par Finanšu un kapitāla tirgus komisijas padomes 29.11.2019. lēmums Nr. 191 atstāšanu par negrozītu (id-Deċiżjoni Nru 255 dwar iż-żamma tad-[Deċiżjoni Nru 191]). Ir-rikorrenti kkontestat din l-aħħar deċiżjoni quddiem l-Administratīvā apgabaltiesa (il-Qorti Amministrattiva Reġjonali, il-Latvja).
5
Barra minn hekk, fit-12 ta’ Diċembru 2022, il-KSFK adottat il-lēmums Nr. 215 par noregulējuma darbības nepiemērošanu Baltic International Bank SE (id-Deċiżjoni Nru 215 dwar in-nuqqas ta’ applikazzjoni ta’ miżura ta’ riżoluzzjoni fuq [ir-rikorrenti]) (iktar ’il quddiem id-“Deċiżjoni Nru 215”) u l-lēmums Nr. 216 par finanšu pakalpojumu sniegšanas apturēšanu un pilnvarnieku iecelšanu Baltic International Bank SE (id-Deċiżjoni Nru 216 dwar is-sospensjoni tal-provvista ta’ servizzi finanzjarji u l-ħatra ta’ mandatarju [għar-rikorrenti]) (iktar ’il quddiem id-“Deċiżjoni Nru 216”).
6
Fit-30 ta’ Diċembru 2022, il-KSFK issottomettiet lill-BĊE proposta għal deċiżjoni intitolata “dwar l-irtirar tal-awtorizzazzjoni ta’ istituzzjoni ta’ kreditu suġġetta għas-superviżjoni prudenzjali” kontra r-rikorrent (iktar ’il quddiem il-“proposta għal deċiżjoni”).
7
Fl-10 ta’ Marzu 2023, il-BĊE adotta d-Deċiżjoni ECB-SSM-2023-LV-1 WHD-2022-0014 dwar l-irtirar tal-awtorizzazzjoni ta’ istituzzjoni ta’ kreditu suġġetta għas-superviżjoni prudenzjali (iktar ’il quddiem id-“deċiżjoni inizjali”), li tirtira l-awtorizzazzjoni maħruġa lir-rikorrenti bħala istituzzjoni ta’ kreditu.
8
Id-deċiżjoni inizjali hija bbażata fuq tliet motivi, ibbażati:
–
l-ewwel wieħed, fuq il-fatt li r-rikorrenti allegatament wettqet ksur serju matul perijodu estiż u għadha twettaq fid-data tad-deċiżjoni inizjali ksur serju ta’ dispożizzjonijiet essenzjali tan-Noziedzīgi iegūtu līdzekļu legalizācijas un terorisma un proliferācijas finansēšanas novēršanas likums (il-Liġi dwar il-Ġlieda Kontra l-Ħasil tal-Flus u l-Finanzjament tat-Terroriżmu u l-Proliferazzjoni), tat-13 ta’ Ġunju 2019 (Latvijas Vēstnesis, 2008, Nru 116), li jistabbilixxu individwalment u kollettivament raġunijiet għall-irtirar ta’ awtorizzazzjoni;
–
it-tieni wieħed, fuq il-fatt li r-rikorrenti allegatament kisret, matul perijodu estiż, l-obbligu tagħha li tistabbilixxi sistemi effikaċi ta’ kontroll intern, stabbilit fl-Artikolu 341(1) tal-Kredītiestāžu likums (il-Liġi dwar l-Istituzzjonijiet ta’ Kreditu), tal-5 ta’ Ottubru 1995 (Latvijas Vēstnesis, 1995, Nru 163);
–
it-tielet wieħed, fuq il-fatt li r-rikorrenti allegatament kisret l-obbligu tagħha li tiddefinixxi u timplimenta strateġija, politiki u proċeduri prudenti li jippermettulha tiġġestixxi r-riskji tagħha, inkluż l-identifikazzjoni f’waqtha, l-evalwazzjoni, l-analiżi u l-monitoraġġ tar-riskji tagħha msemmija fl-Artikolu 342(1) u (2) tal-Liġi dwar l-Istituzzjonijiet ta’ Kreditu.
9
Permezz ta’ sentenza tal-24 ta’ Marzu 2023, l-Ekonomisko lietu tiesa (il-Qorti tal-Affarijiet Ekonomiċi, il-Latvja) iddikjarat lir-rikorrenti fi stralċ.
10
Fis-6 ta’ April 2023, ir-rikorrenti ressqet talba għal rieżami tad-deċiżjoni inizjali quddiem il-Bord Amministrattiv ta’ Rieżami tal-BĊE.
11
Fit-3 ta’ Lulju 2023, il-Bord tal-Gvernaturi tal-BĊE ssostitwixxa, b’kontenut identiku, id-deċiżjoni inizjali bid-deċiżjoni kkontestata, li daħlet fis-seħħ l-għada tal-jum tan-notifika tad-deċiżjoni inizjali.
It-talbiet tal-partijiet
12
Ir-rikorrenti titlob li l-Qorti Ġenerali jogħġobha:
–
tannulla d-deċiżjoni kkontestata;
–
tikkundanna lill-BĊE għall-ispejjeż.
13
Il-BĊE jitlob li l-Qorti Ġenerali jogħġobha:
–
tiċħad ir-rikors bħala infondat;
–
tikkundanna lir-rikorrenti għall-ispejjeż.
Id-dritt
Fuq l-ammissibbiltà tar-rikors
14
Il-BĊE jesprimi dubju dwar l-ammissibbiltà tar-rikors, billi jikkontesta l-validità tal-mandat tal-avukati tar-rikorrenti. Hija tenfasizza b’mod partikolari li l-bord tad-diretturi preċedenti tar-rikorrenti kien inkariga lil dawn l-avukati permezz ta’ mandat ad litem tal-5 ta’ Settembru 2005 u ftehim ta’ rappreżentanza tat-23 ta’ Marzu 2023, iżda li l-istralċjarju tar-rikorrenti neħħa mis-6 ta’ April 2023 il-mandati kollha maħruġa mill-imsemmi bord tad-diretturi, u b’hekk invalida l-mandat li bih l-avukati tar-rikorrenti jirrappreżentawha f’din il-kawża.
15
B’risposta għal miżura ta’ organizzazzjoni tal-proċedura indirizzata mill-Qorti Ġenerali, ir-rikorrenti ppreżentat, fit-23 ta’ Ottubru 2024, dokumenti addizzjonali, fosthom ittra tal-amministratur tagħha, sabiex tiġġustifika l-mandat tal-avukati tagħha. Hija invokat ukoll is-sentenza tal-5 ta’ Novembru 2019, Il‑BĊE et vs Trasta Komercbanka et (C-663/17 P, C-665/17 P u C-669/17 P, EU:C:2019:923), sabiex issostni li l-mandati tal-avukati tagħha ma setgħux jiġu invalidati, kif iddeċidiet il-Qorti tal-Ġustizzja fl-imsemmija sentenza. Hija ssostni li l-bord tad-diretturi preċedenti tagħha kien awtorizzat, fit-23 ta’ Marzu 2023, jikkonkludi l-ftehim ta’ rappreżentanza mal-avukati tagħha. Hija żżid li, għalkemm l-istralċjarju tagħha sussegwentement irrevoka l-mandati kollha maħruġa mill-imsemmi bord tad-diretturi, din ir-revoka ma tistax tittieħed inkunsiderazzjoni fir-rigward tal-mandati mogħtija lill-avukati tagħha għal din il-kawża, peress li jeżisti riskju li l-istralċjarju ma jikkontestax l-att adottat mill-KSFK jew bl-appoġġ ta’ din tal-aħħar, li wassal għall-ftuħ tal-proċedura ta’ stralċ fir-rigward tiegħu, li jmur kontra l-prinċipju ta’ protezzjoni ġudizzjarja effettiva. L-aġir tal-istralċjarju jista’ jippreġudika d-dritt tar-rikorrenti, bħala persuna ġuridika rregolata mid-dritt privat, għal smigħ xieraq. Ir-rikorrenti pproduċiet l-istess ittra tal-amministratur tagħha bħala dokument formali sabiex tiġġustifika mandati tal-avukati tagħha.
16
F’dan ir-rigward, għandu jitfakkar li, skont l-Artikolu 19 tal-Istatut tal-Qorti tal-Ġustizzja tal-Unjoni Ewropea, li, bis-saħħa tal-ewwel paragrafu tal-Artikolu 53 ta’ dan l-Istatut, japplika għall-Qorti Ġenerali, persuni ġuridiċi, bħalma hija r-rikorrenti, għandhom, sabiex ikunu jistgħu jaġixxu quddiem il-Qrati tal-Unjoni Ewropea, ikunu rrappreżentati minn avukat awtorizzat jipprattika quddiem qorti ta’ Stat Membru jew ta’ Stat ieħor li jkun Parti fil-Ftehim dwar iż-Żona Ekonomika Ewropea (ŻEE) (ara, f’dan is-sens, is-sentenza tat-8 ta’ Frar 2024, Pilatus Bank vs Il-BĊE, C-256/22 P, EU:C:2024:125, punt 35).
17
Fid-dawl ta’ din in-neċessità li l-persuni ġuridiċi jkunu rrappreżentati minn avukat awtorizzat jipprattika quddiem qorti ta’ Stat Membru jew ta’ Stat ieħor li huwa parti fil-Ftehim ŻEE, l-ammissibbiltà ta’ rikors għal annullament ippreżentat minn tali persuna hija suġġetta għall-prova li l-persuna kkonċernata tkun tabilħaqq ħadet id-deċiżjoni li tippreżenta r-rikors u li l-avukati li jallegaw li jirrappreżentaw lill-persuna kkonċernata jkunu ġew effettivament awtorizzati jagħmlu dan (ara, f’dan is-sens, is-sentenza tat-8 ta’ Frar 2024, Pilatus Bank vs Il-BĊE, C-256/22 P, EU:C:2024:125, punt 57 u l-ġurisprudenza ċċitata).
18
Huwa preċiżament sabiex jiġi żgurat li dan ikun il-każ li l-Artikolu 51(3) tar-Regoli tal-Proċedura tal-Qorti Ġenerali jeħtieġ li l-avukati, meta l-parti li jkunu qegħdin jirrappreżentaw tkun persuna ġuridika rregolata mid-dritt privat, jippreżentaw fir-Reġistru tal-Qorti Ġenerali mandat mogħti mill-imsemmija parti, peress li n-nuqqas ta’ preżentata ta’ dan il-mandat tista’ twassal, konformement mal-paragrafu 4 ta’ dan l-artikolu, għall-inammissibbiltà formali tar-rikors (ara, f’dan is-sens, is-sentenza tat-8 ta’ Frar 2024, Pilatus Bank vs Il-BĊE, C-256/22 P, EU:C:2024:125, punt 58 u l-ġurisprudenza ċċitata).
19
F’dan il-każ, huwa paċifiku li l-bord tad-diretturi preċedenti tar-rikorrenti kien validament awtorizzat jagħti, fil-5 ta’ Settembru 2005, il-mandat ad litem u jikkonkludi, fit-23 ta’ Marzu 2023, il-ftehim ta’ rappreżentanza mal-avukati tar-rikorrenti f’din il-kawża.
20
Fl-ittra tiegħu tal-10 ta’ Ottubru 2024, ikkomunikata mir-rikorrenti fit-23 ta’ Ottubru 2024 b’risposta għal miżura ta’ organizzazzjoni tal-proċedura tal-Qorti Ġenerali kif ukoll bħala mandat għall-avukati tar-rikorrenti, l-amministratur tagħha jsostni li r-revoki tal-mandat deċiżi mill-istralċjarju u li ġew ippubblikati fl-11 ta’ April 2023 u fid-29 ta’ Jannar 2024 ma affettwawx il-validità tal-mandati mogħtija mill-Bord tad-Diretturi preċedenti lill-avukati tar-rikorrenti f’din il-kawża. Huwa jżid li l-avukati tar-rikorrenti huma awtorizzati jirrappreżentawha abbażi tal-imsemmija mandati.
21
F’dan ir-rigward, biżżejjed li jiġi rrilevat li għalkemm il-KSFK la hija l-awtur tad-deċiżjoni kontenzjuża u lanqas ma hija l-konvenut quddiem il-Qorti Ġenerali, peress li huwa l-BĊE li għandu dawn iż-żewġ kwalitajiet, jibqa’ l-fatt li l-KSFK ipparteċipat fl-adozzjoni tad-deċiżjoni kontenzjuża, li kienet adottata fuq proposta tagħha. Fid-dawl tal-missjoni ta’ stralċ fdata lilu skont id-dritt Latvjan, l-istralċjarju jinsab f’sitwazzjoni ta’ kunflitt ta’ interessi minħabba l-fatt li l-kontestazzjoni, quddiem il-qrati tal-Unjoni, tal-irtirar tal-awtorizzazzjoni tal-persuna ġuridika rrappreżentata minnu tista’ twassal, għall-kuntrarju ta’ din il-missjoni, sabiex il-proċedura ta’ stralċ ta’ din il-persuna tiġi mċaħħda minn kull bażi legali (ara, f’dan is-sens, is-sentenza tal-5 ta’ Novembru 2019, Il-BĊE et vs Trasta Komercbanka et, C-663/17 P, C-665/17 P u C-669/17 P, EU:C:2019:923, punt 74).
22
Konsegwentement, ma tistax tittieħed inkunsiderazzjoni, fir-rigward tar-rappreżentanza tal-avukati tar-rikorrenti f’din il-kawża, ir-revoka tal-mandati tagħhom deċiża mill-istralċjarju, peress li dan jikser id-dritt tar-rikorrenti għal protezzjoni ġudizzjarja effettiva stabbilit fl-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) (ara, f’dan is-sens, is-sentenza tal-5 ta’ Novembru 2019, Il-BĊE et vs Trasta Komercbanka et, C‑663/17 P, C-665/17 P u C-669/17 P, EU:C:2019:923, punt 78).
23
F’tali ċirkustanzi, l-avukati tar-rikorrenti għandhom jitqiesu li għandhom mandat validu sabiex jirrappreżentawha.
24
Għandu jingħad ukoll li l-amministratur ma jikkontestax il-mandati li inizjalment ingħataw lill-avukati tar-rikorrenti.
25
Barra minn hekk, il-BĊE ma kkontestax il-mandat ippreżentat mir-rikorrenti fl-aħħar lok bħala dokument formali.
26
B’hekk, ir-rikors huwa ammissibbli.
Fuq l-ammissibbiltà tad-dokumenti ppreżentati mir-rikorrenti fit-2 ta’ Diċembru 2024
27
Permezz ta’ att ippreżentat fir-Reġistru tal-Qorti Ġenerali fit-2 ta’ Diċembru 2024, ir-rikorrenti ppreżentat provi ġodda, tal-21 ta’ Lulju 2023 kif ukoll tal-5 u tas-6 ta’ Settembru 2023, u għalhekk preċedenti, għall-ewwel waħda, għall-preżentata tar-rikors u, għall-oħrajn, għall-preżentata tar-replika. Waqt is-seduta, il-BĊE esprima dubji dwar l-ammissibbiltà ta’ dawn id-dokumenti.
28
Għandu jitfakkar li, skont l-Artikolu 85(3) tar-Regoli tal-Proċedura, b’mod eċċezzjonali, il-partijiet fil-kawża prinċipali jistgħu jippreżentaw jew jipproponu provi ġodda qabel l-għeluq tal-fażi orali tal-proċedura jew qabel ma l-Qorti Ġenerali tiddeċiedi li taqta’ l-kawża mingħajr il-fażi orali tal-proċedura, bil-kundizzjoni li jiġġustifikaw għalfejn dawn il-provi ġew prodotti jew proposti tard.
29
F’dan ir-rigward, ir-rikorrenti ġiet mistiedna waqt is-seduta sabiex tirreaġixxi għall-inammissibbiltà possibbli tad-dokumenti ppreżentati u sabiex tesponi r-raġunijiet li jiġġustifikaw li l-komunikazzjoni ta’ dawn id-dokumenti setgħet issir biss lejliet is-seduta. Hija sempliċement indikat li dawn id-dokumenti kienu ntbagħtulha mill-istralċjarju, mingħajr ma indikat f’liema data kienet seħħet din it-trażmissjoni u mingħajr ma spjegat għalfejn kien impossibbli għaliha li tikseb il-komunikazzjoni tal-imsemmija dokumenti mingħand l-istralċjarju qabel.
30
F’dawn iċ-ċirkustanzi, id-dokumenti ppreżentati fit-2 ta’ Diċembru 2024 għandhom jiġu ddikjarati inammissibbli.
Fuq il-mertu
31
Insostenn tar-rikors tagħha, ir-rikorrenti tqajjem erba’ aggravji. L-ewwel motiv huwa bbażat fuq żball ta’ evalwazzjoni tal-BĊE, sa fejn dan injora l-fatt li l-KSFK ma kinitx osservat l-obbligu tagħha li tistabbilixxi fil-livell nazzjonali regolamenti li jistabbilixxu l-kriterji applikabbli għall-ksur serju tal-atti regolatorji fil-qasam tal-ġlieda kontra l-ħasil tal-flus u l-finanzjament tat-terroriżmu u tal-proliferazzjoni (iktar ’il quddiem il-“ĠĦF/FT”). It-tieni motiv huwa bbażat, essenzjalment, fuq il-ksur mill-BĊE tal-obbligu li jwettaq l-eżami tiegħu stess u li ma jillimitax ruħu li jirriproduċi l-evalwazzjoni magħmula mill-KSFK. It-tielet motiv huwa bbażat, essenzjalment, fuq ksur tal-obbligu ta’ motivazzjoni dwar it-tieni u t-tielet motiv tal-irtirar tal-awtorizzazzjoni kif ukoll fuq żbalji mwettqa mill-BĊE fir-rigward ta’ dawn l-istess motivi. Ir-raba’ motiv huwa bbażat fuq ksur tad-dritt għal amministrazzjoni tajba, li jinkludi d-dritt għal smigħ u d-dritt ta’ aċċess għall-fajl.
32
Il-Qorti Ġenerali ser tanalizza, flimkien, l-ewwel u t-tieni motivi, imbagħad, suċċessivament, it-tielet u r-raba’ motivi.
Fuq l-ewwel u t-tieni motivi
33
Fil-kuntest tal-ewwel u tat-tieni motiv, ir-rikorrenti tikkontesta l-evalwazzjoni magħmula mill-BĊE dwar l-osservanza tiegħu tal-leġiżlazzjoni fil-qasam tal-ĠĦF/FT. Essenzjalment, hija ssostni li l-BĊE ma wettaqx huwa stess l-evalwazzjoni kellu jagħmel, iżda bbażaha fuq deċiżjonijiet meħuda mill-KSFK, li kienu kontestabbli, kif ukoll fuq atti preċedenti meħuda fil-kuntest tal-proċedura amministrattiva nazzjonali, li huwa ma setax jikkontesta quddiem il-qorti nazzjonali.
34
Fil-kuntest tal-ewwel motiv, ir-rikorrenti tqis li l-BĊE wettaq żball ta’ evalwazzjoni meta injora l-fatt li l-KSFK ma kinitx osservat l-obbligu, previst fl-Artikolu 196(4) tal-Liġi dwar l-Istituzzjonijiet ta’ Kreditu, li jiġu adottati fil-livell nazzjonali atti li jistabbilixxu l-kriterji applikabbli għal ksur serju fil-qasam tal-ĠĦF/FT.
35
Il-BĊE kiser l-obbligu, previst fl-Artikolu 83(2) tar-Regolament (UE) Nru 468/2014 tiegħu tas-16 ta’ April 2014 li jistabbilixxi qafas għal kooperazzjoni fi ħdan il-Mekkaniżmu Superviżorju Uniku bejn il-BĊE u l-awtoritajiet nazzjonali kompetenti u ma’ awtoritajiet nazzjonali nominati (iktar ’il quddiem ir-“Regolament Qafas tal-MSU”) (ĠU 2014, L 141, p. 1), li jwettaq, meta jadotta deċiżjoni ta’ rtirar ta’ awtorizzazzjoni, l-eżami tiegħu stess taċ-ċirkustanzi li jiġġustifikaw dan l-irtirar.
36
Ir-rikorrenti tqis li d-deċiżjoni kkontestata hija bbażata fuq l-evalwazzjoni tal-KSFK li tinsab fil-proposta għal deċiżjoni kif ukoll fuq id-dokumenti pprovduti minn din l-awtorità, liema ħaġa, konformement mal-Artikolu 83(2) tar-Regolament Qafas tal-MSU, ma hijiex suffiċjenti.
37
Ir-rikorrenti tfakkar id-dispożizzjonijiet tal-Artikolu 4(3) tar-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63, iktar ’il quddiem ir-“Regolament MSU bażiku”), tal-Artikolu 83(2) tar-Regolament Qafas tal-MSU, tal-Artikolu 18(f) u tal-Artikolu 67(1)(o) tad-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU 2013, L 176, p. 338), kif ukoll dawk tal-punt 8 tal-Artikolu 27(1) u tal-Artikolu 196(3) u (4) tal-Liġi dwar l-Istituzzjonijiet ta’ Kreditu.
38
Fid-dawl tad-dispożizzjonijiet imsemmija iktar ’il fuq, il-BĊE kellu japplika l-Liġi dwar l-Istituzzjonijiet ta’ Kreditu u jikkonstata li l-atti regolatorji nazzjonali li jistabbilixxu l-kriterji applikabbli għall-ksur serju fil-qasam tal-ĠĦF/FT ma kinux ġew adottati.
39
Ir-rikorrenti żżid li ma jistax jiġi eskluż li, kieku l-atti nazzjonali msemmija fil-punt 38 iktar ’il fuq kienu ġew adottati, il-kriterji applikabbli għall-ksur serju kienu jkunu differenti minn dawk li jinsabu fir-rapport tal-31 ta’ Mejju 2022 stabbilit fil-kuntest tal-mekkaniżmu superviżorju uniku (MSU) mill-Awtorità Bankarja Ewropea (EBA), mill-Awtorità Ewropea tat-Titoli u s-Swieq (ESMA) u mill-Awtorità Ewropea tal-Assigurazzjoni u tal-Pensjonijiet tax-Xogħol (EIOPA). Din ir-relazzjoni ma għandhiex valur ġuridiku vinkolanti u ma tistax tissostitwixxi l-atti regolatorji li kellhom jiġu adottati. L-istess jgħodd għar-rakkomandazzjonijiet tal-KSFK.
40
Il-KSFK kellha tindika l-kriterji li jippermettu li l-ksur imwettaq mir-rikorrenti jitqies bħala serju u l-BĊE kellu jikkonstata li ma kien hemm element nieqes fid-deċiżjonijiet tal-KSFK, jiġifieri l-motivazzjoni ta’ din il-gravità.
41
L-assenza ta’ adozzjoni tal-atti leġiżlattivi rilevanti fit-termini previsti tippreġudika wkoll il-prinċipju ta’ ċertezza legali, peress li r-rikorrenti għandha d-dritt li tkun taf minn qabel il-kriterji użati sabiex il-ksur allegat fil-konfront tagħha jiġi kklassifikat bħala serju.
42
Barra minn hekk, il-BĊE bbaża ruħu fuq bażi legali żbaljata. Ir-rikorrenti tindika li l-assenza ta’ kriterji ġiet irrikonoxxuta mil-leġiżlatur bħala lakuna sinjifikattiva, sa fejn fil-punt 84 tad-dispożizzjonijiet tranżitorji tal-Liġi dwar l-Istituzzjonijiet ta’ Kreditu dan kien ippreveda li l-KSFK kellha tistabbilixxi l-imsemmija kriterji qabel l-1 ta’ Awwissu 2019, billi tadotta atti regolatorji li għandhom l-istess saħħa bħad-digrieti tal-Kunsill tal-Ministri, skont il-liġi Latvjana. Madankollu, hija tippreċiża li dawn l-atti ma kinux ġew adottati.
43
Ir-rikorrenti żżid li l-BĊE huwa obbligat japplika mhux biss id-dispożizzjonijiet tad-dritt tal-Unjoni, iżda wkoll, meta dan ikun ikkostitwit minn direttivi, id-dritt nazzjonali li jittrasponihom. Issa, f’dan il-każ, id-Direttiva 2013/36 ġiet trasposta fid-dritt Latvjan permezz tal-Liġi dwar l-Istituzzjonijiet ta’ Kreditu, li l-BĊE kien marbut li japplika. Barra minn hekk, il-BĊE kkonferma li huwa għandu jeżamina jekk il-kundizzjonijiet previsti mid-dritt nazzjonali, moqrija flimkien mal-Artikolu 18(f) u mal-Artikolu 67(1)(o) tad-Direttiva 2013/36, humiex issodisfatti. Għaldaqstant, hija kellha tistabbilixxi l-fatti rilevanti u tiddeċiedi jekk dawn kinux ta’ natura li juru li r-rikorrenti kienet tqieset responsabbli għal ksur serju fis-sens tad-dritt nazzjonali.
44
F’dan il-kuntest, kieku l-BĊE kien ikkonstata, skont il-Liġi dwar l-Istituzzjonijiet ta’ Kreditu, li l-KSFK ma kinitx adottat atti regolatorji fil-qasam tal-ĠĦF/FT, huwa ma kienx ikollu jibbaża d-deċiżjoni kkontestata fuq il-konstatazzjonijiet magħmula mill-KSFK, li ma kinitx osservat l-obbligu tagħha.
45
Ir-rikorrenti tippreċiża li d-Deċiżjoni Nru 61, li fuqha hija bbażata d-deċiżjoni kkontestata, ittieħdet qabel l-adozzjoni tal-att regolatorju li kellu jistabbilixxi l-kriterji ta’ serjetà fil-qasam tal-ĠĦF/FT, skont l-Artikolu 196(4) tal-Liġi dwar l-Istituzzjonijiet ta’ Kreditu. Il-KSFK ibbażat id-deċiżjoni tagħha fuq att regolatorju intern, filwaqt li dan ma huwiex awtorizzat mill-Artikolu 67(6) tal-Administratīvā procesa likums (il-Liġi dwar il-Proċedura Amministrattiva) (Latvijas Vēstnesis, 2001, Nru 164). Bl-istess mod, fid-data tal-adozzjoni tad-Deċiżjoni Nru 191, l-atti regolatorji li jistabbilixxu l-kriterji ta’ gravità lanqas ma kienu għadhom ġew adottati.
46
Fir-rigward tat-tieni motiv, maqsum fi tliet partijiet, ir-rikorrenti ssostni, fir-rigward tal-ewwel parti, li l-BĊE kiser l-obbligu ta’ diliġenza tiegħu billi ma vverifikax il-ksur allegat fil-konfront tiegħu fil-kuntest tad-Deċiżjoni Nru 191, li ġiet ikkontestata fil-livell nazzjonali. Peress li d-Deċiżjoni Nru 191 ma kinitx definittiva fid-data tad-deċiżjoni kkontestata, il-BĊE kellu jeżamina mill-ġdid il-fatti li kienu marbuta magħha. Ir-rikorrenti tippreċiża, fir-replika tagħha, li, permezz ta’ deċiżjoni tal-Qorti Amministrattiva Reġjonali tal-5 ta’ Settembru 2023, il-proċedura mressqa kontra d-Deċiżjoni Nru 191 ingħalqet, wara t-talba għall-irtirar imressqa mill-istralċjarju tagħha fl-24 ta’ Lulju 2023.
47
Permezz tat-tieni parti tat-tieni motiv, ir-rikorrenti ssostni li l-BĊE ma eżaminax b’reqqa u b’imparzjalità l-fatti relatati mal-investigazzjonijiet li jirreferi għalihom fil-punt 11 tal-anness tad-deċiżjoni kkontestata. Ir-rikorrenti tfakkar ir-regoli Latvjani fil-qasam tal-investigazzjonijiet u tal-proċeduri kriminali kif ukoll il-fatt li ebda wieħed mill-impjegati tagħha, membri tal-bord tad-diretturi u azzjonisti ma ngħata l-istatus ta’ persuna ssuspettata jew akkużata. Billi għamel riferiment fid-deċiżjoni kkontestata għal proċeduri kriminali pendenti, il-BĊE kiser l-Artikolu 48(1) tal-Karta, li jipprevedi li kull persuna akkużata hija preżunta innoċenti. Skont ir-rikorrenti, il-BĊE ma setax juża l-informazzjoni dwar il-bidu ta’ proċeduri kriminali bħala bażi għad-deċiżjoni kkontestata.
48
Permezz tat-tielet parti tat-tieni motiv, ir-rikorrenti tikkontesta l-valur ġuridiku tad-dokumenti li fuqhom hija bbażata d-deċiżjoni kkontestata, jiġifieri r-rapporti ta’ spezzjoni u d-deċiżjonijiet Nri 61 u 191. Skont ir-rikorrent, huwa l-BĊE li għandu jistħarreġ il-legalità tal-proposta għal deċiżjoni, li fiha difetti sostanzjali, li jivvizzjaw il-legalità tad-deċiżjoni kkontestata.
49
Fir-rigward, fl-ewwel lok, tar-rapporti ta’ spezzjoni, ir-rikorrenti ssostni li huma “deċiżjonijiet intermedji” li, fis-sistema legali nazzjonali, ma jistgħux jiġu kkontestati. Dawn huma sempliċi ittri li jesprimu l-perspettiva tal-KSFK mingħajr ma huma deċiżjonijiet definittivi. F’dan il-kuntest, id-deċiżjoni kkontestata ma tistax tkun ibbażata fuq informazzjoni pprovduta f’dawn ir-rapporti.
50
Ir-rikorrenti tippreċiża li, fir-rigward tar-rapport ta’ spezzjoni tal-2012 u tal-kontrolli mwettqa fl-2014 u fl-2015, il-BĊE bbaża ruħu fuq ksur tal-liġi fil-qasam tal-ĠĦF/FT li l-KSFK ma kklassifikatx bħala tali.
51
Ir-rikorrenti indikat ukoll li r-rapporti ta’ spezzjoni tal-2018 u tal-2019 kienu s-suġġett ta’ rikors mad-Deċiżjoni Nru 191 u li dawn ma kellhomx jissemmew fid-deċiżjoni kkontestata. L-informazzjoni li tinsab fir-rapport ta’ spezzjoni tal-2018 ma tistax isservi bħala bażi għad-deċiżjoni kkontestata. L-istess japplika għall-informazzjoni miġbura fil-kuntest tal-proċedura miftuħa fit-13 ta’ Diċembru 2021, li ma kienet is-suġġett ta’ ebda deċiżjoni finali.
52
Fir-rigward, fit-tieni lok, tad-deċiżjonijiet Nri 61 u 191, ir-rikorrenti ssostni li l-ewwel waħda hija att li sar definittiv li hija ma kkontestatx u li hija kkonformat ruħha mal-obbligi kollha li jirriżultaw minn dan l-att. Fir-rigward tad-Deċiżjoni Nru 191, iċ-ċaħda mill-qorti nazzjonali tat-talba għal protezzjoni provviżorja kontra din id-deċiżjoni mressqa mir-rikorrenti ma tistax tippreġudika l-evalwazzjoni tal-mertu tal-imsemmija deċiżjoni.
53
Fir-rigward, fit-tielet lok, tal-ittri tal-KSFK dwar l-aġir tar-rikorrent, dawn ma għandhomx in-natura ta’ deċiżjoni definittiva.
54
Ir-rikorrenti żżid li l-BĊE kiser il-prinċipju ta’ preżunzjoni ta’ innoċenza billi bbaża ruħu fuq żewġ deċiżjonijiet tal-KSFK, li waħda minnhom, id-Deċiżjoni Nru 191, kienet ikkontestata, kif ukoll fuq ir-rapport ta’ spezzjoni tal-2018, li huwa deċiżjoni intermedjarja. Fil-fehma tagħha, it-tilwima dwar id-deċiżjonijiet tal-KSFK hija analoga għal dik tad-deċiżjonijiet ta’ awtorità nazzjonali tal-kompetizzjoni li jimponu multa, li għalihom japplikaw il-garanziji proċedurali kollha tad-dritt għal smigħ xieraq. Il-ħtija ta’ persuna akkużata bi ksur tista’ titqies bħala definittivament stabbilita meta d-deċiżjoni li tikkonstata dan il-ksur tkun saret definittiva. Issa, fir-rigward tar-rikorrenti, ma teżisti ebda sentenza li saret res judicata li tiddikjaraha responsabbli għal ksur serju. Il-BĊE kellu jivverifika jekk id-dokumenti li huwa bbaża ruħu fuqhom kinux definittivi. Hija kellha teżamina l-fondatezza tad-Deċiżjoni Nru 191 jew ma tibbażax ruħha fuqha, peress li din kienet ikkontestata. Ir-rikorrenti żżid li d-Deċiżjoni Nru 255 kienet ukoll ikkontestata quddiem qorti.
55
F’diversi okkażjonijiet, ir-riferiment għall-motivazzjoni tad-Deċiżjoni Nru 191 huwa żbaljat sa fejn ebda wieħed mir-rapporti ta’ spezzjoni, inkluż ir-rapport ta’ spezzjoni tal-2018, ma jinkludi l-allegati konstatazzjonijiet li fuqhom id-deċiżjoni kkontestata għandha l-intenzjoni li tibbaża ruħha.
56
Il-BĊE jikkontesta l-argument tar-rikorrenti.
57
F’dan ir-rigward, għandu jiġi rrilevat li, skont l-Artikolu 18(f) tad-Direttiva 2013/36, l-awtoritajiet kompetenti jistgħu jirtiraw l-awtorizzazzjoni mogħtija lil istituzzjoni ta’ kreditu meta din twettaq kwalunkwe ksur imsemmi fl-Artikolu 67(1) ta’ din l-istess direttiva. Dan jirrigwarda, b’mod partikolari, skont l-Artikolu 67(1)(o) tad-direttiva msemmija, l-istituzzjoni li tkun ġiet iddikjarata responsabbli għal ksur serju tad-dispożizzjonijiet nazzjonali adottati skont id-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (ĠU 2005, L 309, p. 15, rettifika fil-ĠU 2006, L 114, p. 102). Din id-direttiva tħassret u ġiet issostitwita bid-Direttiva (UE) 2015/849 tal-Parlament Ewropew u tal-Kunsill tal-20 ta’ Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60 (ĠU 2015, L 141, p. 73).
58
Fir-rigward tal-irtirar tal-awtorizzazzjoni ta’ istituzzjoni ta’ kreditu, skont l-Artikolu 83(2) tar-Regolament Qafas tal-MSU, “[m]eta jieħu d-deċiżjoni tiegħu, il-BĊE għandu jqis dawn kollha li ġejjin: (a) l-evalwazzjoni tiegħu taċ-ċirkustanzi li jiġġustifikaw l-irtirar; (b) fejn applikabbli, l-abbozz tad-deċiżjoni ta’ rtirar tal-NCA; (c) konsultazzjoni mal-NCA relevanti […]; (d) kull kumment ipprovdut mill-istituzzjoni ta’ kreditu skont l-Artikoli 81(2) u 82(3)[, ta’ dan ir-regolament qafas]”.
59
L-Artikolu 4(3) tar-Regolament MSU bażiku jipprovdi li, “[g]ħall-fini tat-twettiq tal-kompiti kkonferiti lilu b’dan ir-Regolament, u bl-objettiv li jiġu żgurati standards għoljin ta’ superviżjoni, il-BĊE għandu japplika l-liġi rilevanti kollha tal-Unjoni, u fejn din il-liġi tal-Unjoni hija magħmula minn Direttivi, il-leġislazjzoni nazzjonali li tittrasponi dawk id-Direttivi”. Din id-dispożizzjoni tipprovdi wkoll li, “[f]ejn il-liġi rilevanti tal-Unjoni tkun magħmula minn Regolamenti u fejn attwalment dawk ir-Regolamenti jagħtu opzjonijiet lill-Istati Membri, il-BĊE għandu japplika wkoll il-leġislazzjoni nazzjonali waqt li jeżerċita dawk l-opzjonijiet”.
60
Mill-Artikolu 4(3) tar-Regolament MSU bażiku jirriżulta li l-BĊE għandu japplika d-dritt nazzjonali meta dan jittrasponi d-direttivi rilevanti (ara, f’dan is-sens, is-sentenza tas-7 ta’ Settembru 2023, Versobank vs Il-BĊE, C-803/21 P, mhux ippubblikata, EU:C:2023:630, punt 102).
61
Għandu jiġi rrilevat li d-deċiżjoni kontenzjuża hija att dwar is-superviżjoni prudenzjali ta’ istituzzjoni ta’ kreditu adottat mill-BĊE, li għandu marġni ta’ diskrezzjoni wiesa’ f’dan ir-rigward, peress li, kif tiddikjara l-premessa 55 tar-Regolament MSU bażiku, il-kompiti superviżorji kkonferiti lill-BĊE jagħtuh responsabbiltajiet sinjifikanti fir-rigward taż-żamma tal-istabbiltà finanzjarja tal-Unjoni u fir-rigward tal-użu l-iktar effettiv u proporzjonat possibbli tas-setgħat superviżorji tiegħu (ara, b’analoġija, is-sentenza tat-8 ta’ Mejju 2019, Landeskreditbank Baden-Württemberg vs Il-BĊE, C-450/17 P, EU:C:2019:372, punt 86).
62
Il-marġni ta’ diskrezzjoni wiesa’ tal-BĊE jirriżulta wkoll mill-fatt li d-deċiżjoni kkontestata timplika l-evalwazzjoni ta’ fatti u ta’ ċirkustanzi ekonomiċi u finanzjarji kumplessi (ara, f’dan is-sens u b’analoġija, is-sentenzi tal-10 ta’ Novembru 2022, Il-Kummissjoni vs Valencia Club de Fútbol, C-211/20 P, EU:C:2022:862, punt 34, u tat-22 ta’ Ġunju 2023, Il-Ġermanja u L-Estonja vs Pharma Mar u Il-Kummissjoni, C-6/21 P u C-16/21 P, EU:C:2023:502, punt 52).
63
F’dawn iċ-ċirkustanzi, l-istħarriġ ġudizzjarju li l-qorti tal-Unjoni għandha teżerċita fuq il-fondatezza tal-motivi ta’ deċiżjoni bħad-deċiżjoni kkontestata ma għandux iwassalha sabiex tissostitwixxi l-evalwazzjoni tal-BĊE bl-evalwazzjoni tagħha stess, iżda huwa intiż sabiex tivverifika li din id-deċiżjoni ma hijiex ibbażata fuq fatti materjalment ineżatti u li ma hijiex ivvizzjata bi żball ta’ liġi, bi żball manifest ta’ evalwazzjoni jew b’użu ħażin ta’ poter (ara, f’dan is-sens, is-sentenzi tat-2 ta’ Settembru 2021, EPSU vs Il-Kummissjoni, C-928/19 P, EU:C:2021:656, punt 96, u tal-4 ta’ Mejju 2023, Il-BĊE vs Crédit lyonnais, C‑389/21 P, EU:C:2023:368, punt 55).
64
Mhux biss il-qrati tal-Unjoni għandhom, inter alia, jivverifikaw l-eżattezza materjali tal-provi invokati, jekk humiex affidabbli u koerenti, iżda għandhom jistħarrġu wkoll jekk dawn il-provi jikkostitwixxux l-informazzjoni kollha rilevanti li għandha tittieħed inkunsiderazzjoni sabiex tiġi evalwata sitwazzjoni kumplessa u jekk din hijiex kapaċi ssostni l-konklużjonijiet milħuqa (sentenza tal-4 ta’ Mejju 2023, Il-BĊE vs Crédit lyonnais, C-389/21 P, EU:C:2023:368, punt 56).
65
Huwa f’dawn iċ-ċirkustanzi li għandha tiġi vverifikata l-evalwazzjoni magħmula mill-BĊE tal-ewwel raġuni għall-irtirar tal-awtorizzazzjoni.
66
Skont l-ewwel motiv tal-irtirar tal-awtorizzazzjoni, kif espost fil-punt 4 tad-deċiżjoni kkontestata, il-BĊE qies li r-rikorrenti kienet, sa mill-2012, kisret b’mod ripetut u kontinwu diversi rekwiżiti legali fil-qasam tal-ĠĦF/FT, li kienu jirrigwardaw is-sistema ta’ kontroll intern (punt 4.2.1 tad-deċiżjoni kkontestata), il-miżuri ta’ viġilanza fir-rigward tal-klijenti (punt 4.2.2 tad-deċiżjoni kkontestata) u d-dikjarazzjonijiet tat-tranżazzjonijiet suspetti lill-unità tal-intelliġenza finanzjarja tal-KSFK.
67
Fil-punt 4 tad-deċiżjoni kkontestata u fl-anness tagħha, il-BĊE jesponi l-motivi li, fil-fehma tiegħu, jistabbilixxu l-ksur serju fil-qasam tal-ĠĦF/FT imwettaq mir-rikorrenti.
68
F’dan ir-rigward, għandu qabel kollox jiġi rrilevat li d-deċiżjoni kkontestata ma tillimitax ruħha li tirriproduċi l-pożizzjoni tal-KSFK li tinsab fil-proposta għal deċiżjoni.
69
Fil-fatt, mid-deċiżjoni kkontestata jirriżulta li l-BĊE wettaq l-evalwazzjoni tiegħu stess abbażi ta’ sensiela sħiħa ta’ informazzjoni li kienet tirriżulta minn diversi deċiżjonijiet meħuda mill-KSFK, iżda wkoll minn dokumenti oħra stabbiliti fuq livell nazzjonali, fosthom rapporti ta’ spezzjoni u attivitajiet ta’ superviżjoni.
70
Fid-deċiżjoni kkontestata, il-BĊE jibbaża ruħu fuq il-kunsiderazzjonijiet li jinsabu b’mod partikolari fid-Deċiżjonijiet Nri 61 u 191, iżda wkoll fir-rapporti ta’ spezzjoni fuq il-post fl-2012, 2014, 2018 u 2021, ir-rapporti ta’ spezzjoni mmirati fuq il-post fl-2013, 2015, 2019 u 2020 kif ukoll ir-rapporti ta’ spezzjoni mmirati barra mis-sit fl-2015 u l-attivitajiet ta’ superviżjoni mhux fuq il-post fl-2022.
71
Għandu jiġi rrilevat li l-BĊE seta’ ġustament jieħu inkunsiderazzjoni d-Deċiżjonijiet Nri 61 u 191, kif ukoll id-dokumenti l-oħra msemmija fil-punt 70 iktar ’il fuq, li fihom huma deskritti l-ksur imwettaq mir-rikorrenti. Il-fatt li dawn id-dokumenti ġew stabbiliti mill-KSFK ma jistax jipprekludi lill-BĊE la milli jeħodhom inkunsiderazzjoni u lanqas milli jipproċedi, abbażi tal-informazzjoni li tinsab fihom, għall-evalwazzjoni tiegħu stess li fuqha hija bbażata d-deċiżjoni ta’ rtirar tal-awtorizzazzjoni.
72
F’dan ir-rigward, ġie deċiż b’mod partikolari li l-BĊE kien kompetenti sabiex jirtira awtorizzazzjoni abbażi tal-ksur ikkonstatat mill-awtoritajiet kompetenti nazzjonali (iktar ’il quddiem l-“ANK”) (ara, b’analoġija, is-sentenza tat-12 ta’ Settembru 2024, Anglo Austrian AAB vs Il-BĊE u Far-East, C-579/22 P, EU:C:2024:731, punt 47).
73
Fir-rigward tad-Deċiżjonijiet Nri 61 u 191, għandu jingħad ukoll, fl-ewwel lok, li l-ewwel waħda minn dawn id-deċiżjonijiet ma ġietx ikkontestata mir-rikorrenti. L-imsemmija deċiżjoni kienet għalhekk definittiva u infurzabbli fil-konfront tar-rikorrenti fid-data tal-adozzjoni tad-deċiżjoni kkontestata.
74
Fir-rigward tal-fatt, allegat mir-rikorrenti, li l-ANK kienet għadha ma stabbilixxietx regolamenti li jiddeterminaw il-kriterji li jippermettu li l-ksur li hija kienet wettqet fil-qasam tal-ĠĦF/FT jitqies bħala serju, mis-sottomissjonijiet bil-miktub tal-partijiet u mit-tweġibiet mogħtija minnhom waqt is-seduta jirriżulta li l-obbligu għall-KSFK li tistabbilixxi d-dispożizzjonijiet li jiddefinixxu l-kriterji applikabbli għall-ksur serju tad-dispożizzjonijiet fil-qasam tal-ĠĦF/FT daħal fis-seħħ biss fl-2019, wara l-emenda tal-Artikolu 196 tal-Liġi dwar l-Istituzzjonijiet ta’ Kreditu, li miegħu żdied b’mod partikolari l-paragrafu 4.
75
Għalhekk, l-obbligu msemmi iktar ’il fuq ma kienx fis-seħħ fid-data tal-adozzjoni tad-Deċiżjoni Nru 61, li tkopri l-perijodu bejn l-2012 u l-2016. Għandu jiġi rrilevat li, għalkemm, kif issostni r-rikorrenti, id-Deċiżjoni Nru 61 ġiet adottata abbażi, fir-rigward tad-determinazzjoni tal-ksur serju, fuq att intern tal-KSFK li ma kienx sar pubbliku fil-mument ta’ din l-adozzjoni, huwa paċifiku li r-rikorrenti ma kkontestatx din id-deċiżjoni, b’tali mod li, fi kwalunkwe każ, il-BĊE kellu perfettament id-dritt li jeħodha inkunsiderazzjoni.
76
Barra minn hekk, minn tweġiba mogħtija mill-BĊE għal mistoqsija magħmula mill-Qorti Ġenerali jirriżulta li s-sempliċi teħid inkunsiderazzjoni tad-Deċiżjoni Nru 61, mingħajr id-Deċiżjoni Nru 191, seta’ jippermetti, f’dan il-każ, l-irtirar tal-awtorizzazzjoni.
77
F’dan ir-rigward, għandu jiġi rrilevat li, fid-dawl tal-importanza tar-regoli prudenzjali intiżi għall-ġlieda kontra l-ħasil tal-flus u kontra l-finanzjament tat-terroriżmu, iżda wkoll tar-responsabbiltà partikolari tal-istituzzjonijiet ta’ kreditu f’dan ir-rigward u tan-neċessità li jiġu misluta mill-iktar fis possibbli l-konsegwenzi tat-twettiq tal-ksur ta’ dawn ir-regoli, deċiżjoni amministrattiva nazzjonali li tiddikjara istituzzjoni ta’ kreditu responsabbli għal ksur serju tad-dispożizzjonijiet nazzjonali adottati skont id-Direttiva 2005/60 (li saret id-Direttiva 2015/849) hija suffiċjenti sabiex jiġi ġġustifikat irtirar ta’ awtorizzazzjoni (ara, f’dan is-sens, is-sentenza tat-22 ta’ Ġunju 2022, Anglo Austrian AAB u Belegging-Maatschappij Far-East vs Il-BĊE, T-797/19, EU:T:2022:389, punt 50).
78
Qabel kollox, anki jekk ir-rikorrenti sostniet quddiem il-Qorti Ġenerali li osservat l-obbligi li jirriżultaw mid-Deċiżjoni Nru 61, għandu jitfakkar li l-pożizzjoni li ċerti nuqqasijiet ikkonstatati ġew ikkoreġuti u ma jistgħux iktar jiġġustifikaw l-irtirar tal-awtorizzazzjoni tqiegħed indiskussjoni l-għan ta’ salvagwardja tas-sistema bankarja tal-Unjoni. Fil-fatt, hija tista’ tippermetti lill-istituzzjonijiet ta’ kreditu li jkunu wettqu ksur serju jkomplu bl-attivitajiet tagħhom sakemm l-awtoritajiet kompetenti ma jurux li huma wettqu ksur ġdid (ara, b’analoġija, is-sentenza tat-22 ta’ Ġunju 2022, Anglo Austrian AAB u Belegging-MaatschappijFar-East vs Il-BĊE, T-797/19, EU:T:2022:389, punt 61).
79
Fit-tieni lok, id-Deċiżjoni Nru 191 ġiet adottata fl-2019, f’data li fiha d-dispożizzjonijiet regolamentari, skont ir-rikorrenti, kienu għadhom ma ttiħdux għad-determinazzjoni tal-kriterji applikabbli għall-ksur serju tad-dispożizzjonijiet fil-qasam tal-ĠĦF/FT.
80
F’dan ir-rigward, għandu jiġi rrilevat li, anki jekk id-Deċiżjoni Nru 191 kienet is-suġġett ta’ proċedura ta’ kontestazzjoni fil-livell nazzjonali, skont l-Artikolu 80 tal-liġi fil-qasam tal-ĠĦF/FT Latvjana, ir-rikors kontra tali deċiżjoni għandu l-konsegwenza awtomatika li jissospendi biss l-effetti tal-parti relatata mal-multa imposta, mingħajr ma jaffettwa l-bqija tad-deċiżjoni. Il-BĊE kellu għalhekk id-dritt li jieħu inkunsiderazzjoni l-konstatazzjonijiet magħmula fid-Deċiżjoni Nru 191.
81
F’dak li jirrigwarda l-argument ibbażat fuq ksur tal-prinċipju ta’ ċertezza legali, jekk wieħed jassumi li ġiet stabbilita l-ipoteżi li l-assenza ta’ adozzjoni tal-atti regolatorji fit-termini previsti kienet tirrigwarda d-Deċiżjoni Nru 191, għandu jiġi rrilevat li dan l-argument seta’, jekk ikun il-każ, jiġi invokat fil-kuntest tar-rikors ippreżentat kontra l-imsemmija deċiżjoni fuq livell nazzjonali. Madankollu, fir-rigward tal-proċedura ta’ rtirar ta’ awtorizzazzjoni, il-BĊE kellu quddiemu deċiżjoni li l-effetti tagħha ma kinux ġew sospiżi, ħlief dawk li jirrigwardaw il-multa, kif diġà ġie rrilevat fil-punt 80 iktar ’il fuq.
82
Fit-tielet lok, fir-rigward tal-argument li jgħid li l-BĊE kellu jikkonstata li, fl-assenza ta’ adozzjoni tal-atti regolatorji nazzjonali li jiddeterminaw il-kriterji ta’ gravità tal-ksur fil-qasam tal-ĠĦF/FT, il-ksur ikkonstatat mill-KSFK li jikkonċernah ma setax jittieħed inkunsiderazzjoni, għandu jitfakkar li l-Qorti tal-Ġustizzja ddeċidiet li, għalkemm l-Istati Membri jibqgħu kompetenti għall-implimentazzjoni ta’ tali dispożizzjonijiet, kif tipprevedi espliċitament il-premessa 28 tar-Regolament MSU bażiku, il-BĊE għandu kompetenza esklużiva sabiex jirtira l-awtorizzazzjoni, għall-istituzzjonijiet ta’ kreditu kollha, indipendentement mill-importanza tiegħu, b’mod partikolari meta din tkun ibbażata fuq ir-raġuni prevista fl-Artikolu 67(1)(o) tad-Direttiva 2013/36, li jirreferi għalih l-Artikolu 18 ta’ din id-direttiva, peress li l-Artikolu 14(5) tar-Regolament MSU bażiku jistabbilixxi bħala kundizzjoni għall-irtirar tal-awtorizzazzjoni l-eżistenza ta’ raġuni waħda jew iktar li jiġġustifikaw l-irtirar skont l-Artikolu 18 tal-imsemmija direttiva (ara, f’dan is-sens, is-sentenza tas-7 ta’ Settembru 2023, Versobank vs Il-BĊE, C-803/21 P, mhux ippubblikata, EU:C:2023:630, punt 141).
83
F’dan ir-rigward, il-Qorti Ġenerali ddeċidiet li l-MSU jiċċentralizza l-funzjonijiet prudenzjali fil-livell tal-BĊE, filwaqt li jipprevedi eżekuzzjoni ddeċentralizzata mill-ANK tal-Istati Membri parteċipanti, taħt is-superviżjoni tal-BĊE, li huma jikkooperaw miegħu u jassistuh. Għalhekk, fi ħdan l-MSU, minn naħa, il-BĊE jeżerċita ċerti kompetenzi esklużivi, jiġifieri s-superviżjoni prudenzjali “diretta” tal-istituzzjonijiet ta’ kreditu sinjifikattivi u l-kompetenzi rriżervati lilu mill-Artikolu 4 tar-Regolament MSU bażiku fir-rigward tal-istituzzjonijiet kollha, indipendentement mis-sinjifikat tagħhom. Min-naħa l-oħra, is-superviżjoni prudenzjali tal-istituzzjonijiet inqas sinjifikattivi taqa’ taħt l-eżerċizzju ddeċentralizzat mill-imsemmija ANK u hija rregolata u ssorveljata, fl-aħħar istanza, mill-BĊE, li għandu l-missjoni li jissorvelja l-funzjonament tajjeb u l-effikaċja tas-sistema ta’ superviżjoni prudenzjali kif ukoll l-applikazzjoni koerenti u uniformi tar-regoli prudenzjali fl-Istati Membri parteċipanti kollha. Il-BĊE jeżerċita fir-rigward tal-istituzzjonijiet inqas sinjifikattivi superviżjoni “indiretta”, li fil-kuntest tagħha dawn l-ANK jipprovdu l-kooperazzjoni u l-assistenza tagħhom lill-BĊE. Barra minn hekk, l-istess ANK jżommu l-kompetenza fl-oqsma mhux irregolati mir-Regolament MSU bażiku, jiġifieri l-protezzjoni tal-konsumaturi, is-swieq tal-istrumenti finanzjarji, il-ĠĦF/FT u l-ġlieda kontra l-korruzzjoni (sentenza tas-6 ta’ Ottubru 2021, Ukrselhosprom PCF u Versobank vs Il-BĊE, T-351/18 u T-584/18, EU:T:2021:669, punt 131).
84
F’dawn iċ-ċirkustanzi, huma l-ANK, f’dan il-każ, il-KSFK, li għandhom jistabbilixxu l-elementi li jikkostitwixxu l-ksur tal-leġiżlazzjoni fil-qasam tal-ĠĦF/FT, filwaqt li l-BĊE jwettaq min-naħa tiegħu l-evalwazzjoni ġuridika li tiddetermina jekk dawn l-elementi u l-ksur ikkonstatati li fuqhom hija bbażata l-proposta ta’ deċiżjoni jiġġustifikawx irtirar tal-awtorizzazzjoni kif ukoll l-evalwazzjoni tal-proporzjonalità (ara, b’analoġija, is-sentenza tas-6 ta’ Ottubru 2021, Ukrselhosprom PCF u Versobank vs Il-BĊE, T-351/18 u T-584/18, EU:T:2021:669, punt 197).
85
Barra minn hekk, għandu jiġi rrilevat li r-rikorrenti ma spjegatx kif l-assenza ta’ kriterji sabiex tiġi ddeterminata s-serjetà tal-ksur fil-qasam tal-ĠĦF/FT kellha twassal għal konklużjoni differenti minn dik li waslet għaliha l-KSFK dwar l-aġir tagħha f’dan il-qasam. Hija lanqas ma spjegat kif il-kriterji li kellhom jiġu adottati kienu differenti minn dawk li jinsabu fir-rapport tal-31 ta’ Mejju 2022 stabbilit fil-kuntest tal-MSU mill-EBA, mill-ESMA u mill-EIOPA (ara l-punt 39 iktar ’il fuq). Ir-rikorrenti sempliċement sostniet li ġew ikklassifikati b’mod żbaljat bħala ksur nuqqasijiet imsemmija fir-rapporti ta’ spezzjoni fuq il-post stabbiliti mill-KSFK.
86
Fir-raba’ lok, fir-rigward tal-argument, dwar id-Deċiżjoni Nru 191, li jgħid li ebda wieħed mir-rapporti ta’ spezzjoni, inkluż dak tal-2018, ma jinkludi l-allegati konstatazzjonijiet li fuqhom id-deċiżjoni kkontestata għandha l-intenzjoni li tibbaża ruħha, għandu jitfakkar, kif diġà ġie indikat essenzjalment fil-punt 72 iktar ’il fuq, li l-BĊE ma kellux l-obbligu li jivverifika l-konstatazzjonijiet kollha magħmula mill-KSFK u kellu perfettament id-dritt li jwettaq l-evalwazzjoni tiegħu tal-irtirar tal-awtorizzazzjoni abbażi, b’mod partikolari, tal-ksur ikkonstatat fid-Deċiżjoni Nru 191.
87
Finalment, fir-rigward tal-evalwazzjonijiet li jikkontestaw il-preżunzjoni ta’ innoċenza tar-rikorrenti u, b’mod iktar preċiż, il-punt 4.4.4 tad-deċiżjoni kkontestata u l-punt 11 tal-anness tagħha, għandu, minn naħa, jiġi kkonstatat li d-deċiżjoni kkontestata hija r-riżultat ta’ proċedura amministrattiva distinta mill-proċeduri kriminali mibdija kontra r-rikorrenti. Min-naħa l-oħra, għalkemm, fil-punt 11 tal-anness tad-deċiżjoni kkontestata kif ukoll fil-punt 4.4.4 ta’ din tal-aħħar, isir riferiment għall-ftuħ ta’ dawn il-proċeduri kriminali, dan huwa qabel kollox, kif jirriżulta espressament mill-punt 11 ta’ dan l-anness, sabiex jiġu enfasizzati l-konsegwenzi ta’ din il-proċedura fuq id-drittijiet ta’ proprjetà ta’ ċerti azzjonisti. Barra minn hekk, kif jirriżulta essenzjalment mill-punt 4.4.4 tad-deċiżjoni kkontestata, il-ftuħ tal-proċedura kriminali jissemma’ sabiex jintwerew il-konsegwenzi eventwali ta’ dan il-ksur, li huwa estranju għall-kwistjoni tal-osservanza jew le mir-rikorrenti tal-obbligi tagħha li jirriżultaw mid-dispożizzjonijiet kriminali rilevanti.
88
Mill-kunsiderazzjonijiet kollha preċedenti jirriżulta li l-BĊE ma wettaqx żbalji, bħal dawk imfakkra fil-punt 63 iktar ’il fuq, meta qies il-motiv li jgħid li r-rikorrenti ġiet iddikjarata responsabbli għal ksur serju tad-dispożizzjonijiet nazzjonali fil-qasam tal-ĠĦF/FT, fis-sens tal-Artikolu 67(1)(o) tad-Direttiva 2013/36. Għalhekk, l-ewwel u t-tieni motivi għandhom jiġu miċħuda bħala infondati.
89
F’dan il-kuntest, għandu jitfakkar, kif diġà ġie rrilevat essenzjalment fil-punt 57 iktar ’il fuq, li, sabiex jiġi ġġustifikat l-irtirar tal-awtorizzazzjoni, huwa biżżejjed li jkun twettaq wieħed mill-ksur imsemmi fl-Artikolu 67(1) tad-Direttiva 2013/36. F’dan ir-rigward, il-BĊE ppreċiża, fil-kuntest tal-proċedura, li kull wieħed mit-tliet motivi msemmija fil-punt 2.6 tad-deċiżjoni kkontestata kien jiġġustifika waħdu l-irtirar tal-awtorizzazzjoni. Bi tweġiba għal mistoqsija tal-Qorti Ġenerali magħmula waqt is-seduta, ir-rikorrenti rrikonoxxiet li ma kkontestatx dan l-aspett fil-kuntest tal-fażi bil-miktub ta’ din il-proċedura.
90
Issa, f’dan il-każ, sa fejn ir-rikorrenti ma kinitx f’pożizzjoni li tikkontesta validament li l-irtirar tal-awtorizzazzjoni jista’ jkun fondat minħabba ksur tal-Artikolu 67(1)(o) tad-Direttiva 2013/36, ma hemmx lok li jiġi eżaminat jekk il-BĊE wettaqx żbalji meta kkonstata ksur ieħor, b’mod partikolari skont l-Artikolu 67(1)(d) tal-istess direttiva, li huma l-bażi, skont id-deċiżjoni kkontestata, tat-tieni u tat-tielet motiv. Madankollu, għall-finijiet ta’ kompletezza, il-Qorti Ġenerali ser teżamina t-tielet motiv, li huwa intiż sabiex jikkontesta dawn l-aħħar żewġ motivi.
Fuq it-tielet motiv
91
Fil-kuntest tat-tielet motiv tagħha, fl-ewwel lok, ir-rikorrenti tqis li l-BĊE ma mmotivax b’mod adegwat id-deċiżjoni kkontestata, sa fejn din tirrigwarda l-kapaċità tiegħu li jfassal u li jimplimenta strateġija prudenti kif ukoll politiki u proċeduri sabiex jidentifika, jissorvelja u jiġġestixxi r-riskji tiegħu. Il-konklużjoni li tinsab fid-deċiżjoni kkontestata f’dan ir-rigward ma hija bbażata fuq ebda dispożizzjoni legali u l-BĊE ma informahx bil-metodi ta’ kalkolu tiegħu u lanqas bir-riżultati tal-kalkoli konkreti insostenn tal-konklużjoni tiegħu. Il-motivazzjoni hija bbażata fuq dikjarazzjonijiet ġenerali, li jinsabu fil-punt 6 tad-deċiżjoni kkontestata.
92
Filwaqt li r-rikorrenti żviluppat strateġija distinta għaż-żamma tal-adegwatezza tal-fondi proprji għall-perijodu bejn l-2022 u l-2024, u filwaqt li hija kkonformat ruħha mar-rekwiżiti previsti mill-Finanšu un kapitāla tirgus komisijas normatīvie noteikumi Nr. 227 (ir-Regolament Nru 227 tal-KSFK) (iktar ’il quddiem ir-“Regolament Nru 227), tal-1 ta’ Diċembru 2020, intitolat “Iekšējās kontroles sistēmas izveides normatīvie noteikumi” (Dispożizzjonijiet dwar l-istabbiliment ta’ sistema ta’ kontroll intern), mid-deċiżjoni kkontestata ma jirriżultax li tali konformità kienet is-suġġett ta’ eżami. Ir-rikorrenti żżid li l-informazzjoni mitluba mill-KSFK kienet ħafna iktar iddettaljata minn dik prevista fir-Regolament Nru 227 tagħha u li l-lakuni li semmiet din l-awtorità ma kienu bbażati fuq ebda dispożizzjoni leġiżlattiva. Il-BĊE ma eżaminax fiex kienu jikkonsistu l-ksur tad-dispożizzjonijiet legali mwettqa mir-rikorrenti u li għalihom huwa jirreferi fil-punt 6 tad-deċiżjoni kkontestata.
93
Ir-rikorrenti tindika li l-KSFK ma ħadet ebda deċiżjoni dwar il-konformità, mal-Artikolu 342(1) u (2) tal-Liġi dwar l-Istituzzjonijiet ta’ Kreditu, tal-istrateġija tagħha, tal-politiki u tal-proċeduri tagħha sabiex tidentifika, tissorvelja u tiġġestixxi r-riskji tagħha. Dan ipprekludiha milli tikkontesta d-deċiżjonijiet meħuda fil-kuntest tal-proċedura amministrattiva li wasslet għad-deċiżjoni kkontestata.
94
Ir-rikorrenti tikkontesta, barra minn hekk, il-punt 6 tad-deċiżjoni kkontestata sa fejn dan jindika li l-Artikolu 342(1) u (2) tal-Liġi dwar l-Istituzzjonijiet ta’ Kreditu jittrasponi l-Artikolu 74(2) tad-Direttiva 2013/36, li huwa ineżatt. La l-Artikolu 74 tad-Direttiva 2013/36 u lanqas xi dispożizzjoni oħra ta’ din id-direttiva ma jimponu r-rekwiżit li titfassal u tiġi stabbilita strateġija prudenti kif ukoll politiki u proċeduri sabiex jiġu identifikati, issorveljati u ġestiti r-riskji tagħha. Huwa l-Artikolu 74(1) tad-Direttiva 2013/36 li ġie traspost permezz tal-Artikolu 341 tal-Liġi dwar l-Istituzzjonijiet ta’ Kreditu, peress li l-Artikolu 74(2) ta’ din id-direttiva ġie traspost mill-punt 5 tal-Finanšu un kapitāla tirgus komisijas normatīvie noteikumi Nr. 233 (ir-Regolament Nru 233 tal-KSFK), tal-1 ta’ Novembru 2012, intitolat “Iekšējās kontroles sistēmas izveides normatīvie noteikumi” (dispożizzjonijiet dwar l-istabbiliment ta’ sistema ta’ kontroll intern). Indipendentement minn dan l-allegat żball, il-punt 6 tad-deċiżjoni kkontestata ma jinkludi ebda analiżi tal-konformità tal-politiki u tal-proċeduri tar-rikorrenti mal-Artikolu 342(1) u (2) tal-Liġi dwar l-Istituzzjonijiet ta’ Kreditu, li jipprekludiha milli tifhem il-portata tal-miżura meħuda fil-konfront tagħha.
95
Il-BĊE ma bbażax it-tielet motiv tad-deċiżjoni kkontestata fuq dispożizzjonijiet legali preċiżi u ma jeżistux linji gwida uniformi li fuqhom il-BĊE seta’ jibbaża ruħu sabiex jiddetermina eventwali nuqqas ta’ konformità tal-istrateġija tar-rikorrenti mar-rekwiżiti prudenzjali. Qabel kollox, il-kriterji msemmija mill-BĊE matul din il-proċedura huma vagi u impreċiżi u la huma ddefiniti fil-linji gwida u lanqas bħala kriterji ta’ evalwazzjoni tal-prudenza ta’ strateġija. Barra minn hekk, ir-riferiment, fil-punt 6.1.3 tad-deċiżjoni kkontestata, għall-ittra tal-KSFK tal-10 ta’ Frar 2022, li fiha ġew ifformulati t-talbiet, ma għandu ebda rabta mar-rekwiżit stabbilit fil-punt 1 tad-dispożittiv tal-Finanšu un kapitāla tirgus komisijas normatīvie noteikumi Nr. 105 (id-Deċiżjoni Nru 105 tal-KSFK) (iktar ’il quddiem id-“Deċiżjoni Nru 105”), tal-20 ta’ Awwissu 2021, li jimponi li jitfassal programm ta’ azzjoni sabiex jiġu solvuti l-problemi kkonstatati.
96
Il-BĊE ffoka fuq l-istrateġija tas-snin 2022 sa 2024, iżda ma eżaminax l-istrateġiji tas-snin preċedenti. Fil-punt 6.2.2 tad-deċiżjoni kkontestata, il-BĊE jirreferi għall-fatt li l-istrateġija li kellha tiġi implimentata fl-2018 ma kinitx tippermetti lir-rikorrenti tiġġenera kapital sabiex tiżviluppa b’mod sostenibbli u tissodisfa r-rekwiżiti prudenzjali. Ir-referenza għan-nuqqas ta’ konformità tal-istrateġija fil-livell tar-riskju għoli tal-operazzjonijiet tar-rikorrenti ssir f’termini ġenerali. Il-BĊE wettaq żball ta’ evalwazzjoni sa fejn ir-rikorrenti baqgħet solventi fil-mument tal-preżentata tar-rikors tagħha u ma hija debitriċi ta’ ebda dejn fiskali.
97
Ir-rikorrenti żżid li l-BĊE wettaq ukoll żbalji ta’ evalwazzjoni fir-rigward tal-implimentazzjoni tal-istrateġija tiegħu. Il-kunsiderazzjoni li tinsab fil-punt 6.2.3 tad-deċiżjoni kkontestata, dwar l-inkapaċità li tikkoreġi l-istrateġija żbaljata u l-attrazzjoni ta’ azzjonisti ġodda, hija “ineffettiva”, peress li r-rikorrenti ma kinitx f’pożizzjoni li timplimenta xi strateġija, fid-dawl tal-applikazzjoni tal-miżuri ta’ superviżjoni u ta’ intervent bikri imposti fuqha mill-KSFK. Barra minn hekk, l-evalwazzjoni li tinsab fil-punt 6.1.5 tad-deċiżjoni kkontestata ma hijiex ibbażata fuq dispożizzjonijiet legali.
98
Ir-rikorrenti żżid li d-deċiżjoni kkontestata ma tindikax liema proċeduri u politiki hija tiġi kkritikata li la fasslet u lanqas implimentat. L-imsemmija deċiżjoni lanqas ma tindika fejn dawn il-fatti ġew ikkonstatati, u lanqas liema ksur hija wettqet. Il-BĊE ma jistax jinvoka d-Deċiżjoni Nru 105 bħala motivazzjoni tad-deċiżjoni kkontestata.
99
Fit-tieni lok, ir-rikorrenti tikkontesta t-tieni motiv ta’ rtirar tal-awtorizzazzjoni, jiġifieri n-nuqqas ta’ osservanza persistenti tal-obbligu, previst fl-Artikolu 341(1) tal-Liġi dwar l-Istituzzjonijiet ta’ Kreditu, li tinħoloq sistema effikaċi ta’ kontroll intern fil-kuntest tal-attività tal-istituzzjoni ta’ kreditu. Fil-fatt, fid-deċiżjoni kkontestata, l-irtirar tal-awtorizzazzjoni ma kienx immotivat mill-assenza ta’ sistema ta’ kontroll intern jew mill-assenza ta’ elementi msemmija fl-Artikolu 341(1) tal-Liġi dwar l-Istituzzjonijiet ta’ Kreditu, u lanqas minn lakuni sistemiċi u ġeneralizzati, iżda mill-fatt li, skont il-BĊE, ġew ikkonstatati lakuni fil-funzjonament tas-sistema ta’ kontroll intern implimentata matul il-perijodu bejn l-2019 u l-2021. Il-BĊE ma ħax inkunsiderazzjoni l-informazzjoni trażmessa mir-rikorrenti u lanqas wettaq l-eżami tiegħu stess fid-dawl tad-dispożizzjonijiet legali applikabbli.
100
Il-BĊE ma identifikax preċiżament il-mod kif kull waħda mid-dispożizzjonijiet applikabbli nkisret u ma evalwax ir-riskju marbut mal-politika tal-istituzzjoni. Hija ma indikat, fir-rigward tal-kontenut konkret tal-attività tar-rikorrenti, ebda nuqqas ta’ konformità preċiża mad-dispożizzjonijiet applikabbli u, fil-punt 5.2 tad-deċiżjoni kkontestata, hija sempliċement irrilevat lakuni serji fil-kontroll intern tar-rikorrenti kif ukoll teħid ta’ riskju eċċessiv. Ma huwiex possibbli li jiġu ddeterminati d-dispożizzjonijiet tar-Regolament Nru 227 li ma ġewx irrispettati.
101
Il-BĊE jinvoka biss l-Artikolu 341(1) tal-Liġi dwar l-Istituzzjonijiet ta’ Kreditu u ma indikax li uża d-dispożizzjonijiet tar-Regolament Nru 227 fil-kuntest tal-evalwazzjoni tiegħu. Qabel kollox, filwaqt li rrefera għall-kontroll imwettaq mill-KSFK fl-2019, il-BĊE rrefera għar-Regolament Nru 227, li daħal fis-seħħ biss mill-10 ta’ Diċembru 2020. Barra minn hekk, sempliċi deskrizzjoni tal-fatti ma hijiex biżżejjed sabiex tiġi stabbilita l-eżistenza ta’ ksur. Ir-rikorrenti ma għandhiex il-possibbiltà li tivverifika l-kontenut tal-konklużjoni tal-BĊE li tinsab fil-punt 5.2.3 tad-deċiżjoni kkontestata, li tgħid li hija ma kinitx f’pożizzjoni li tistabbilixxi u li tuża sistema ta’ kontroll intern kompleta u effikaċi. Il-formulazzjoni tal-imsemmi punt hija ambigwa u ma hemm ebda riferiment ċar u dirett għall-Artikolu 341(1) tal-Liġi dwar l-Istituzzjonijiet ta’ Kreditu.
102
Il-BĊE jikkontesta l-argument tar-rikorrenti.
103
Għandu jiġi rrilevat li, kif ikkonfermat ir-rikorrenti waqt is-seduta, minkejja t-titolu tagħha li jirrigwarda l-ksur tal-obbligu ta’ motivazzjoni, it-tielet motiv jista’ jiġi artikolat, essenzjalment, f’żewġ partijiet, fejn l-ewwel parti hija bbażata fuq insuffiċjenza ta’ motivazzjoni fir-rigward tat-tieni u tat-tielet motiv għall-irtirar tal-awtorizzazzjoni u, it-tieni waħda, fuq żbalji li l-BĊE wettaq fl-evalwazzjoni tiegħu ta’ tali motivi.
104
F’dak li jikkonċerna l-ewwel parti tal-motiv preżenti, ibbażat fuq insuffiċjenza ta’ motivazzjoni, għandu jitfakkar li, skont il-ġurisprudenza, il-motivazzjoni meħtieġa b’mod partikolari mill-Artikolu 296 TFUE, mit-tieni subparagrafu tal-Artikolu 22(2) tar-Regolament MSU bażiku u mill-Artikolu 33(1) u (2) tar-Regolament Qafas tal-MSU għandha tiġi adattata għan-natura tal-att inkwistjoni u għandha turi b’mod ċar u inekwivoku r-raġunament tal-istituzzjoni, awtriċi tal-att, b’mod li tippermetti lill-persuni kkonċernati li jkunu jafu l-ġustifikazzjonijiet tal-miżura meħuda u lill-qorti kompetenti li teżerċita l-istħarriġ tagħha (ara, f’dan is-sens, is-sentenza tat-8 ta’ Mejju 2019, Landeskreditbank Baden-Württemberg vs Il-BĊE, C-450/17 P, EU:C:2019:372, punt 85).
105
L-osservanza tar-rekwiżit ta’ motivazzjoni għandu jiġi evalwat skont iċ-ċirkustanzi tal-każ, b’mod partikolari tal-kontenut tal-att, tan-natura tal-motivi invokati u tal-interess li d-destinatarji tal-att jew persuni oħra kkonċernati mill-att fis-sens tar-raba’ paragrafu tal-Artikolu 263 TFUE jista’ jkollhom li jirċievu spjegazzjonijiet. Ma huwiex meħtieġ li l-motivazzjoni tispeċifika l-punti ta’ fatt u ta’ liġi rilevanti kollha, sa fejn il-kwistjoni dwar jekk il-motivazzjoni ta’ att tissodisfax ir-rekwiżiti tal-Artikolu 296 TFUE għandha tiġi evalwata mhux biss fid-dawl tal-formulazzjoni tiegħu, iżda wkoll tal-kuntest tiegħu kif ukoll tar-regoli legali kollha li jirregolaw il-qasam ikkonċernat (ara, f’dan is-sens, is-sentenza tat-8 ta’ Mejju 2019, Landeskreditbank Baden-Württemberg vs Il-BĊE, C-450/17 P, EU:C:2019:372, punt 87).
106
Fir-rigward tat-tieni u tat-tielet motiv, li r-rikorrenti tqis li ma humiex immotivati biżżejjed, dawn għandhom jiġu eżaminati fl-ordni li jinsabu fih fid-deċiżjoni kkontestata, filwaqt li huwa ppreċiżat li dawn huma intrinsikament marbuta.
107
Fil-fatt, b’mod partikolari, billi indirizza, fil-punt 5 tad-deċiżjoni kkontestata, it-tieni motiv, li jirrigwarda l-obbligu li jiġu stabbiliti sistemi effikaċi ta’ kontroll intern (Artikolu 341(1) tal-Liġi dwar l-Istituzzjonijiet ta’ Kreditu), il-BĊE poġġa l-analiżi tiegħu f’kuntest usa’ minn dak tat-tielet motiv, li huwa s-suġġett tal-punt 6 tal-istess deċiżjoni, li jirrigwarda l-ġestjoni mir-rikorrenti tar-riskji tagħha permezz tal-implimentazzjoni ta’ strateġija, ta’ politiki u ta’ proċeduri prudenti. Għalhekk, fil-punt 5.1.1 tad-deċiżjoni kkontestata, diġà sar riferiment għall-ġestjoni tal-obbligu, previst fl-Artikolu 74(1) tad-Direttiva 2013/36, għall-entitajiet suġġetti għal superviżjoni, li jkollhom arranġament solidu ta’ governanza, li jinkludi struttura organizzattiva ċara bi tqassim ċar tar-responsabbiltajiet iddefinit sew, trasparenti u koerenti, proċessi effikaċi ta’ detezzjoni, ta’ ġestjoni, ta’ monitoraġġ u ta’ rapportar tar-riskji li għalihom l-istituzzjonijiet huma jew jistgħu jkunu esposti, mekkaniżmi adegwati ta’ kontroll intern, inklużi proċeduri amministrattivi u ta’ kontabbiltà sodi. Barra minn hekk, fil-punt 5.1.2 tal-istess deċiżjoni, tissemma s-sitwazzjoni tar-rikorrenti f’dak li jirrigwarda l-ġestjoni tar-riskji tagħha.
108
Fl-ewwel lok, għandu jiġi kkonstatat li d-deċiżjoni kkontestata hija suffiċjentement immotivata fir-rigward tat-tieni motiv, ikkunsidrat fil-punt 5 tad-deċiżjoni kkontestata.
109
Fil-fatt, fil-punt 5.1 tad-deċiżjoni kkontestata, il-BĊE jindika l-elementi li, fil-fehma tiegħu, jippermettu li jiġi kkonstatat ksur tal-obbligu li jiġu stabbiliti sistemi effikaċi ta’ kontroll intern. Dawn l-elementi huma ddettaljati fil-punti 5.1.1 sa 5.1.12 tal-imsemmija deċiżjoni.
110
Barra minn hekk, fil-punt 5.2 tad-deċiżjoni kkontestata, il-BĊE jindika d-diversi dispożizzjonijiet li, fil-fehma tiegħu, ġew miksura. F’dan ir-rigward, huwa jsemmi l-Artikolu 341(1) u l-punt 8 tal-Artikolu 27(1) tal-Liġi dwar l-Istituzzjonijiet ta’ Kreditu, li jittrasponu, fil-fehma tiegħu, l-Artikolu 18(f) tad-Direttiva 2013/36, flimkien mal-Artikolu 67(1)(d) u l-Artikolu 74 ta’ din l-istess direttiva. Dawn id-dispożizzjonijiet, l-obbligi li huma jipprevedu kif ukoll il-ksur li hija akkużata bih ir-rikorrenti huma ddettaljati fil-punti 5.2.1 sa 5.2.5 tad-deċiżjoni kkontestata.
111
Barra minn hekk, fil-punt 5.3 tad-deċiżjoni kkontestata, il-BĊE jispjega l-konklużjoni li wasal għaliha sabiex jiġġustifika l-irtirar tal-awtorizzazzjoni, immotivat mill-ksur tal-obbligu li jiġu stabbiliti s-sistemi ta’ kontroll intern inkwistjoni. Dan jenfasizza l-ksur ta’ dan l-obbligu b’mod partikolari fuq perijodu twil ta’ żmien (punti 5.3.2 u 5.3.5 tad-deċiżjoni kkontestata) u b’mod ripetut (punti 5.3.2 sa 5.3.6 tad-deċiżjoni kkontestata).
112
Anki jekk jitqies li l-BĊE ma indikax l-informazzjoni kollha dwar it-tieni motiv, jidher madankollu li, fid-dawl tar-rekwiżiti mfakkra fil-punt 105 iktar ’il fuq, l-elementi ppreżentati fid-deċiżjoni kkontestata huma suffiċjenti sabiex jinftiehem il-motiv inkwistjoni u r-raġunijiet li wasslu fuq din il-bażi għall-irtirar tal-awtorizzazzjoni.
113
Fir-rigward tal-argument tar-rikorrenti li jgħid li l-BĊE ma indikax preċiżament in-nuqqas ta’ konformità tal-allegati lakuni tagħha mad-dispożizzjonijiet applikabbli, għandu jiġi rrilevat li, fil-punt 5.2 tad-deċiżjoni kkontestata, il-BĊE effettivament semma, fir-rigward tas-sustanza tal-obbligu msemmi fit-tieni motiv, id-dispożizzjonijiet kollha li huwa kien iqis bħala applikabbli, jiġifieri dawk tal-Artikolu 341(1) tal-Liġi dwar l-Istituzzjonijiet ta’ Kreditu, li jittrasponi, fil-fehma tiegħu, l-Artikolu 74 tad-Direttiva 2013/36, kif ukoll dawk tal-punti 6 u 53 tar-Regolament Nru 227, li jippermetti għalhekk, kuntrarjament għal dak li ssostni r-rikorrenti, li jiġu ddeterminati d-dispożizzjonijiet li ma ġewx osservati.
114
Barra minn hekk, għalkemm ir-rikorrenti tikkritika l-punt 5.2.3 tad-deċiżjoni kkontestata, minħabba li hija ma hijiex f’pożizzjoni li tivverifika l-kontenut tiegħu, għandu jiġi kkonstatat li tali verifika tista’ madankollu ssir abbażi tal-konstatazzjonijiet imwettqa matul l-ispezzjonijiet fuq il-post fl-2019 u fl-2021 u li jirreferi għalihom il-punt imsemmi. Ir-rikorrenti ma tallegax li hija ma kinitx f’pożizzjoni li tikkontesta l-kontenut tal-imsemmi punt 5.2.3 billi tirreferi għall-konklużjonijiet tal-ispezzjonijiet imsemmija fih.
115
Fit-tieni lok, fir-rigward tal-motivazzjoni tat-tielet motiv, li hija ttrattata fil-punt 6 tad-deċiżjoni kkontestata, il-qari tagħha huwa biżżejjed ukoll sabiex jiġi kkonstatat li ma hemmx insuffiċjenza ta’ motivazzjoni.
116
Fil-fatt, fil-punt 6.1 tad-deċiżjoni kkontestata, il-BĊE jindika l-elementi li, fil-fehma tiegħu, jippermettu li jiġi kkonstatat ksur tal-obbligu li jiġu ddefiniti u implimentati politiki u proċeduri prudenzjali li jippermettu lir-rikorrenti tamministra r-riskji tagħha, inkluż l-identifikazzjoni f’waqtha, l-evalwazzjoni, l-analiżi u l-monitoraġġ tar-riskji tagħha. Dawn l-elementi huma ddettaljati fil-punti 6.1.1 sa 6.1.7 tad-deċiżjoni msemmija.
117
Fil-punt 6.2 tad-deċiżjoni kkontestata, il-BĊE jindika d-diversi dispożizzjonijiet li, fil-fehma tiegħu, ġew miksura. F’dan ir-rigward, huwa jsemmi l-Artikolu 27(1)(8) u l-Artikolu 342(1) u (2) tal-Liġi dwar l-Istituzzjonijiet ta’ Kreditu, li jittrasponu, fil-fehma tiegħu, l-Artikolu 18(f) tad-Direttiva 2013/36, flimkien mal-Artikolu 67(1)(d) u l-Artikolu 74(2) ta’ din l-istess direttiva. Id-dispożizzjonijiet ikkonċernati u l-obbligi previsti minnhom huma ddettaljati fil-punti 6.2.1 sa 6.2.4 tad-deċiżjoni kkontestata.
118
Fil-punt 6.3 tad-deċiżjoni kkontestata, il-BĊE jindika l-konklużjoni li wasal għaliha sabiex jiġġustifika l-irtirar tal-awtorizzazzjoni, fid-dawl tal-ksur ikkonstatat tal-inqas mid-Deċiżjoni Nru 105 li timponi miżuri ta’ intervent bikri fuq ir-rikorrenti.
119
Għandu jiġi kkonstatat li r-rikorrenti pparteċipat fil-proċedura li wasslet għall-adozzjoni tad-deċiżjoni kkontestata, b’tali mod li hija kienet taf il-kuntest li fih ittieħdet din id-deċiżjoni.
120
F’dan il-kuntest, jirriżulta li l-elementi esposti, li jinsabu fid-deċiżjoni kkontestata f’dak li jirrigwarda t-tieni u t-tielet motiv, ippermettew lir-rikorrenti, u jippermettu lill-Qorti Ġenerali, tifhem ir-raġunijiet għalfejn l-awtorizzazzjoni ġiet irtirata.
121
Din il-konklużjoni hija kkonfermata mill-fatt li r-rikorrenti tikkontesta, fil-kuntest ta’ dan il-motiv, il-fondatezza tad-deċiżjoni kkontestata, billi ssostni li l-BĊE wettaq żbalji ta’ evalwazzjoni jew ta’ liġi jew ibbaża ruħu fuq elementi fattwali ineżatti, fir-rigward b’mod partikolari tal-punti 5.2, 6.1.5, 6.2.2 sa 6.2.4 u 6.3.1 tad-deċiżjoni kkontestata.
122
F’dawn iċ-ċirkustanzi, l-ewwel parti tat-tielet motiv, ibbażata fuq il-ksur tal-obbligu ta’ motivazzjoni, għandha tiġi miċħuda bħala infondata.
123
Fir-rigward tat-tieni parti tat-tielet motiv, dwar il-fondatezza tat-tieni u tat-tielet motiv, għandu, konformement mal-ġurisprudenza ċċitata fil-punt 63 iktar ’il fuq, jiġi vverifikat jekk id-deċiżjoni kkontestata hijiex ivvizzjata mill-iżbalji allegati.
124
Fir-rigward, fl-ewwel lok, tat-tieni motiv, il-BĊE ddeċieda li jirtira l-awtorizzazzjoni minħabba n-nuqqas ta’ osservanza persistenti, mir-rikorrenti, tal-obbligu previst fl-Artikolu 341(1) tal-Liġi dwar l-Istituzzjonijiet ta’ Kreditu li tinħoloq sistema effikaċi ta’ kontroll intern fil-kuntest tal-attivitajiet tagħhom, fejn l-imsemmi obbligu huwa speċifikat fil-punti 6 u 53 tar-Regolament Nru 227.
125
Huwa paċifiku li, skont l-imsemmi Artikolu 341(1) tal-Liġi dwar l-Istituzzjonijiet ta’ Kreditu:
“Istituzzjoni ta’ kreditu għandha tiżgura li tiġi stabbilita u mħaddma sistema ta’ kontroll intern komprensiva u effettiva adattata għan-natura, għall-volum u għall-kumplessità tal-attivitajiet tagħha. Is-sistema ta’ kontroll intern għandha tinkludi l-elementi fundamentali li ġejjin:
1)
struttura organizzattiva xierqa għad-daqs u għar-riskji operattivi tal-istituzzjoni ta’ kreditu, li tinkludi distribuzzjoni ċara, inekwivoka u sistematika tal-obbligi, il-permessi u r-responsabbiltajiet għat-twettiq u għall-kontroll tat-tranżazzjonijiet bejn l-unitajiet strutturali u l-impjegati responsabbli tal-istituzzjoni ta’ kreditu;
2)
sistema għall-identifikazzjoni, għall-ġestjoni, għas-superviżjoni u għar-rappurtar tar-riskji karatteristiċi u potenzjali kkawżati mill-attivitajiet tal-istituzzjoni ta’ kreditu;
3)
proċeduri ta’ kontroll intern;
4)
sistema ta’ remunerazzjoni, inkluża politika ta’ remunerazzjoni newtrali għall-ġeneru.”
126
L-Artikolu 74(1) u (2) tad-Direttiva 2013/36 jipprovdi s-segwenti:
“1.   L-istituzzjonijiet għandu jkollhom arranġamenti ta’ governanza robusti, li jinkludu struttura organizzattiva ċara b’linji ta’ responsabbiltà ddefiniti tajjeb, trasparenti u konsistenti, proċessi effikaċi għall-identifikazzjoni, il-ġestjoni, il-monitoraġġ u r-rappurtar tar-riskji li huma jew li jistgħu jkunu esposti għalihom, mekkaniżmi ta’ kontroll intern adegwati, inkluż proċeduri amministrattivi u kontabbilistiċi tajba, u politiki u prattiki ta’ rimunerazzjoni li jkunu konsistenti ma’ ġestjoni tar-riskji soda u effikaċi u jippromwovuha.
2.   L-arranġamenti, il-proċessi u l-mekkaniżmi msemmija fil-paragrafu 1 għandhom ikunu komprensivi u proporzjonati għan-natura, l-iskala u l-kumplessità tar-riskji inerenti fil-mudell tan-negozju u l-attivitajiet tal-istituzzjoni. Għandu jittieħed kont tal-kriterji tekniċi stabiliti fl-Artikoli 76 sa 95.”
127
Għandu jingħad ukoll li l-KSFK adottat ir-Regolament Nru 227 konformement mal-Artikolu 341(1) tal-Liġi dwar l-Istituzzjonijiet ta’ Kreditu.
128
Il-punt 6 tar-Regolament Nru 227 jipprovdi li s-sistema ta’ kontroll intern ta’ istituzzjoni għandha tkun organizzata b’tali mod li t-tmexxija tal-istituzzjoni jkollha assigurazzjoni raġonevoli, l-ewwel nett, li l-assi tal-istituzzjoni jkunu protetti kontra t-telf kif ukoll kontra kull ġestjoni u użu mhux awtorizzat u kontra r-riskji marbuta mal-attivitajiet tal-istituzzjoni, it-tieni nett, li dawn l-assi jkunu, fir-rigward tal-kapital tal-istituzzjoni, tal-elementi kostituttivi tagħha u tal-proporzjon tagħhom, suffiċjenti sabiex ikopru r-riskji inerenti fl-attivitajiet tal-istituzzjoni u, it-tielet nett, li l-istituzzjoni taġixxi b’mod raġonevoli, prudenti u effikaċi, b’osservanza sħiħa tar-rekwiżiti li jirriżultaw mil-liġi u minn atti legali oħra.
129
Barra minn hekk, il-punt 53 tar-Regolament Nru 227 jistabbilixxi r-rekwiżiti relatati mal-politika ta’ riskju tal-istituzzjoni, fosthom:
–
it-tfassil ta’ pjan ta’ azzjoni li jiddefinixxi l-orjentazzjonijiet tal-bord ta’ sorveljanza u tal-bord tad-diretturi (tone from the top) fir-rigward tal-atti mistennija mill-impjegati u mid-diriġenti kollha tal-istituzzjoni sabiex tiġi żgurata l-ġestjoni tar-riskji, fid-dawl tal-valuri fundamentali (core values) tal-istituzzjoni;
–
l-informazzjoni tal-impjegati u tad-diretturi tal-istituzzjoni li l-funzjoni tagħhom tinkludi t-teħid ta’ riskji f’isem l-istituzzjoni dwar ir-rwoli u r-responsabbiltajiet tagħhom fit-twettiq tad-dmirijiet rispettivi tagħhom;
–
l-istabbiliment ta’ komunikazzjoni effettiva fi ħdan l-istituzzjoni, li tiffaċilita l-valutazzjoni kritika tal-fehmiet espressi fil-qasam tal-ġestjoni tar-riskju;
–
attivitajiet relatati mat-teħid tar-riskju, f’konformità mal-profil tar-riskju tal-istituzzjoni, l-interessi fit-tul tagħha u l-għanijiet stabbiliti minnha.
130
Mid-dispożizzjonijiet imsemmija iktar ’il fuq jirriżulta, b’mod partikolari, li l-mezzi u l-miżuri kkonċernati għandhom jiġu adattati għar-riskji involuti.
131
Issa, f’dan il-każ, il-BĊE enfasizza, fid-deċiżjoni kkontestata, li, mill-2018, ir-rikorrenti kellha mudell ekonomiku ta’ riskju għoli, fatt li hija ma kkontestatx.
132
F’dan il-kuntest, ir-rikorrenti kienet is-suġġett ta’ żewġ spezzjonijiet fuq il-post, mis-7 ta’ Marzu sat-30 ta’ April 2019 u mill-10 ta’ Mejju sas-16 ta’ Lulju 2021. Fi tmiem l-ewwel spezzjoni, ġew identifikati nuqqasijiet fis-sistema ta’ kontroll intern għall-ġestjoni tar-riskju, li ma kinitx konformi mal-livell tar-riskji mġarrba mir-rikorrenti. Fi tmiem it-tieni spezzjoni, ġie osservat b’mod partikolari li l-lakuni kkonstatati matul l-ewwel spezzjoni ma kinux ġew ikkoreġuti u li r-rikorrenti ma kinitx stabbilixxiet kriterji u lanqas limiti għall-ġestjoni tar-riskji tagħha. Mill-konstatazzjonijiet magħmula jirriżulta li r-rikorrenti kompliet ikollha prattiki inadegwati persistenti.
133
Barra minn hekk, fil-punt 5.1 tad-deċiżjoni kkontestata, tissemma’ sensiela ta’ sitwazzjonijiet u ta’ eżempji oħra li jirriżultaw mill-ispezzjonijiet, li jenfasizzaw l-inadegwatezza tal-istruttura ta’ kontroll intern fir-rigward tal-mudell ekonomiku ta’ riskju għoli tar-rikorrenti. Fid-dawl tal-lakuni rrilevati fl-apparati ta’ kontroll intern tar-rikorrenti, kif ukoll tal-inkapaċità ta’ din tal-aħħar li tadotta u timplimenta miżuri korrettivi, il-BĊE qies, mingħajr ma wettaq żball, li d-dispożizzjonijiet rilevanti kienu nkisru.
134
Għandu jiġi ppreċiżat li, kif diġà ġie indikat fil-kuntest tal-ewwel parti tat-tielet motiv, il-BĊE effettivament semma d-dispożizzjonijiet tad-dritt tal-Unjoni u tad-dritt nazzjonali li huwa qies li nkisru fil-kuntest tat-tieni motiv. Hija rreferiet b’mod partikolari għall-Artikolu 341(1) tal-Liġi dwar l-Istituzzjonijiet ta’ Kreditu, iżda wkoll għall-punti 6 u 53 tar-Regolament Nru 227.
135
Fir-rigward tal-argumenti l-oħra invokati mir-rikorrenti, fir-rigward qabel kollox tal-argument li jgħid li sar riferiment biss għal lakuni fil-kuntest tal-attività tar-rikorrenti fir-rigward tal-funzjonament tas-sistema ta’ kontroll intern li hija kienet stabbilixxiet u li jgħid li dawn il-lakuni la huma sistemiċi u lanqas iġġeneralizzati, mid-dispożizzjonijiet imfakkra fil-punti 125 sa 129 iktar ’il fuq ma jirriżultax li l-lakuni ta’ dan it-tip ma jistgħux jitqiesu bħala suffiċjenti. Kif diġà tfakkar fil-punt 130 iktar ’il fuq, l-apparati u l-miżuri għandhom jiġu adattati għar-riskji involuti u, jekk ir-riskji jkunu għoljin, lakuni u l-persistenza tagħhom għandhom ikunu jistgħu jkunu ta’ natura li jikkaratterizzaw ksur tal-obbligi li jirriżultaw mid-dispożizzjonijiet inkwistjoni.
136
Sussegwentement, fir-rigward tal-applikazzjoni tal-Artikolu 341(1) tal-Liġi dwar l-Istituzzjonijiet ta’ Kreditu u tal-punti 6 u 53 tar-Regolament Nru 227 għal-lakuni u għall-eżempji ddettaljati fil-punt 5 tad-deċiżjoni kkontestata, għandu jiġi rrilevat li xejn ma jippermetti li jiġi konkluż li dawn il-lakuni u eżempji ma setgħux ikunu koperti minn dawn id-dispożizzjonijiet.
137
Ir-rikorrenti sostniet li l-BĊE ma setax jirreferi għad-dispożizzjonijiet tar-Regolament Nru 227, sa fejn il-kontroll li kien suġġett għalih kien twettaq mill-KSFK fl-2019, filwaqt li r-regolament inkwistjoni daħal fis-seħħ biss mill-10 ta’ Diċembru 2020. Issa, għandu jiġi rrilevat li d-deċiżjoni kkontestata hija bbażata wkoll fuq spezzjoni fuq il-post imwettqa fl-2021 u li hija ssemmi l-persistenza tal-lakuni wara l-2020, li tkopri fatti li seħħew wara d-dħul fis-seħħ tar-Regolament Nru 227, u b’hekk tippermetti li jsir riferiment għalihom.
138
Fl-aħħar nett, ir-rikorrenti tikkontesta l-punt 5.1.2 tad-deċiżjoni kkontestata, minħabba li l-BĊE ma ħax inkunsiderazzjoni l-informazzjoni li hija kienet bagħtitlu. Issa, dan ma huwiex biżżejjed sabiex ipoġġi indiskussjoni l-konstatazzjonijiet magħmula mill-BĊE fl-imsemmi punt, li, filwaqt li jenfasizza li lakuni min-naħa tar-rikorrenti setgħu jkunu s-suġġett ta’ korrezzjonijiet, jirrileva li dan ma pprekludiex l-okkorrenza ta’ lakuni oħra u l-persistenza tagħhom.
139
Fit-tieni lok, fir-rigward tat-tielet motiv, il-BĊE ddeċieda li jirtira l-awtorizzazzjoni tar-rikorrenti minħabba n-nuqqas ta’ osservanza minn din tal-aħħar tal-obbligu li tiddefinixxi u li timplimenta strateġija, politiki u proċeduri prudenti li jippermettulha tiġġestixxi r-riskji tagħha, inkluż l-identifikazzjoni f’waqtha, l-evalwazzjoni, l-analiżi u l-monitoraġġ tar-riskji tagħha msemmija fl-Artikolu 342(1) u (2) tal-Liġi dwar l-Istituzzjonijiet ta’ Kreditu traspost mill-Artikolu 74(2) tad-Direttiva 2013/36.
140
Skont l-Artikolu 342(1) tal-Liġi dwar l-Istituzzjonijiet ta’ Kreditu, l-istituzzjoni ta’ kreditu għandha tiżviluppa u timplimenta strateġija, politiki u proċeduri prudenti li jippermettu l-ġestjoni – inklużi l-identifikazzjoni, l-evalwazzjoni, l-analiżi u l-monitoraġġ f’waqthom – tar-riskju ta’ kreditu kif ukoll ta’ kreditu tal-parti kontraenti, ir-riskju tal-konċentrazzjoni, ir-riskju ta’ titolizzazzjoni, ir-riskju tas-suq, ir-riskju operattiv – inkluż ir-riskju inerenti għall-mudell ekonomiku – ir-riskji li jirriżultaw mill-użu tal-esternalizzazzjoni u l-avvenimenti bi probabbiltà baxxa ta’ okkorrenza – iżda b’effetti sinjifikattivi – ir-riskju tar-rata tal-imgħax fir-rigward tal-portafoll mhux tan-negozjar, ir-riskju tal-firxa tal-kreditu fil-portafoll mhux tan-negozjar, ir-riskju residwu, ir-riskju ta’ likwidità, ir-riskju ta’ effett ta’ lieva eċċessiv u riskji importanti oħra għall-istituzzjoni ta’ kreditu.
141
L-Artikolu 342(2) tal-Liġi dwar l-Istituzzjonijiet ta’ Kreditu jipprevedi li l-istrateġija, il-politiki, il-proċeduri u s-sistemi tal-istituzzjoni ta’ kreditu għandhom jiġu adattati għall-kumplessità u għall-volum tal-attivitajiet tagħha, kif ukoll għal livell ta’ riskju aċċettabbli ddefinit mill-bord tal-istituzzjoni ta’ kreditu, u għandhom jiġu żviluppati fid-dawl tal-importanza sistemika tal-istituzzjoni ta’ kreditu f’kull Stat Membru fejn topera.
142
Ir-rikorrenti ssostni li l-Artikolu 342(1) u (2) tal-Liġi dwar l-Istituzzjonijiet ta’ Kreditu jintroduċi obbligu li tiġi stabbilita strateġija prudenti, filwaqt li d-dispożizzjonijiet tad-Direttiva 2013/36 ma jimponux tali rekwiżit.
143
F’dan ir-rigward, għandu jiġi rrilevat li l-Artikolu 74(2) tad-Direttiva 2013/36 għandu l-għan li jiggarantixxi li l-arranġamenti, il-proċessi u l-mekkaniżmi msemmija fil-paragrafu 1 ta’ dan l-artikolu jkunu adattati għan-natura, għall-iskala u għall-kumplessità tar-riskji li jkollha l-istituzzjoni. L-Artikolu 74(1) ta’ din id-direttiva jinsisti fuq is-solidità, l-effettività u l-adegwatezza, rispettivament, tal-arranġamenti ta’ governanza korporattiva, tal-proċessi għall-identifikazzjoni, għall-ġestjoni, għall-monitoraġġ u għar-rapportar tar-riskji u tal-mekkaniżmi ta’ kontroll intern kif ukoll fuq il-politiki u l-prattiki ta’ remunerazzjoni sabiex jippermettu u jippromwovu ġestjoni tajba u effettiva tar-riskji.
144
Issa, fil-kuntest hekk stabbilit mill-Artikolu 74 tad-Direttiva 2013/36, xejn ma jippermetti li jiġi konkluż li l-BĊE wettaq xi żball manifest ta’ evalwazzjoni meta kkontrolla, fid-dawl tar-riskji sostnuti mir-rikorrenti, jekk din kinitx implimentat strateġija prudenti fid-dawl tal-Artikolu 342(1) u (2) tal-Liġi dwar l-Istituzzjonijiet ta’ Kreditu. L-implimentazzjoni ta’ tali strateġija prudenti tista’ tkun preċiżament waħda mill-operazzjonijiet li jippermettu li jintlaħqu u li jiġu ggarantiti l-għanijiet iddefiniti mill-Artikolu 74 tad-Direttiva 2013/36.
145
Għalhekk, l-argument tar-rikorrenti bbażat fuq il-kwistjoni dwar liema dispożizzjoni tad-dritt nazzjonali tittrasponi l-Artikolu 74 tad-Direttiva 2013/36 huwa ineffettiv fir-rigward tal-eżami tal-fondatezza tat-tielet motiv.
146
Fir-rigward, barra minn hekk, tal-kwistjoni dwar jekk il-BĊE wettaqx żball manifest ta’ evalwazzjoni meta ma analizzax il-konformità tal-politiki u tal-proċeduri tar-rikorrenti mal-Artikolu 342(1) u (2) tal-Liġi dwar l-Istituzzjonijiet ta’ Kreditu, għandu jiġi indikat, kif irrileva ġustament il-BĊE, li t-tielet motiv jaqa’ manifestament fil-linja tal-konstatazzjoni mwettqa fil-kuntest tat-tieni motiv, li kienet tikkonsisti f’analiżi tal-politiki u tal-proċeduri interni tar-rikorrenti, li ma jippermettix li jitqies li dawn il-politiki u proċeduri ma ġewx eżaminati.
147
Fi kwalunkwe każ, l-Artikolu 342(1) u (2) tal-Liġi dwar l-Istituzzjonijiet ta’ Kreditu dwar obbligu li jkopri diversi aspetti, xejn ma kien jipprekludi lill-BĊE milli jiffoka fuq uħud minn dawn l-aspetti, f’dan il-każ fuq l-istrateġija tar-rikorrenti, sabiex jinvestiga jekk din kinitx tosserva l-obbligu tagħha li jirriżulta mid-dispożizzjoni msemmija. L-Artikolu 342(1) u (2) tal-Liġi dwar l-Istituzzjonijiet ta’ Kreditu ma jipprevedix li ksur jista’ jiġi stabbilit biss bil-kundizzjoni li jiġi kkonstatat li, kemm l-istrateġija, il-politiki kif ukoll il-proċeduri ma josservawx il-kriterji previsti.
148
Fl-aħħar nett, fir-rigward tad-diversi elementi kkunsidrati mill-BĊE sabiex jikkonstata l-ksur tal-obbligu li jikkostitwixxi t-tielet motiv, mill-punti 6.1.1 sa 6.1.7 tad-deċiżjoni kkontestata jirriżulta li l-BĊE bbaża ruħu fuq diversi skambji bejn ir-rikorrent u l-KSFK. Minn dawn l-iskambji jirriżulta li d-diversi tentattivi tar-rikorrenti sabiex temenda l-istrateġija tagħha tqiesu bħala insuffiċjenti sabiex jissodisfaw il-kriterji stabbiliti mid-dispożizzjonijiet applikabbli.
149
Ir-rikorrenti kkontestat diversi elementi kkunsidrati mill-BĊE. F’dan ir-rigward, għandu jiġi rrilevat li, anki jekk jitqies li l-BĊE wettaq kwalunkwe żball manifest ta’ evalwazzjoni fir-rigward ta’ wieħed jew l-ieħor minn dawn l-elementi, jew fir-rigward tagħhom kollha, xejn ma jippermetti li jitqies li l-konklużjoni li wasal għaliha kienet tkun differenti fl-assenza ta’ dawn l-allegati żbalji. Fil-fatt, sabiex dan ikun il-każ, jeħtieġ li tali żbalji, meħuda individwalment jew flimkien, ikunu determinanti fid-dimostrazzjoni tat-tielet motiv. Issa, fid-dawl tan-numru ta’ konstatazzjonijiet oħra magħmula fil-kuntest tal-iskambji bejn il-KSFK u r-rikorrenti fir-rigward tal-istrateġija adottata minn din tal-aħħar sabiex tiggarantixxi s-sitwazzjoni finanzjarja tagħha, kif jidhru fil-punt 6.1 tad-deċiżjoni kkontestata, u b’mod partikolari tal-fatt li huwa stabbilit li r-rikorrenti kienet ilha tirreġistra telf mill-2017, ma kienx irnexxielha tistabbilixxi mill-ġdid il-profittabbiltà tagħha u kienet qiegħdha tieħu riskji eċċessivi, il-BĊE seta’ jadotta t-tielet motiv sabiex jiġġustifika l-irtirar tal-awtorizzazzjoni.
150
Barra minn hekk, fir-rigward, b’mod partikolari, tal-punt 6.1.5 tad-deċiżjoni kkontestata, ir-rikorrenti indikat li hija kienet ippreżentat verżjoni ġdida tal-istrateġija tagħha għall-perijodu inkluż bejn l-2022 u l-2024 u li l-KSFK kienet talbitu informazzjoni ħafna iktar iddettaljata minn dik prevista mid-dispożizzjonijiet tar-Regolament Nru 227. Issa, kif irrileva l-BĊE, il-KSFK kellha d-dritt, skont id-dispożizzjonijiet tal-Liġi dwar l-Istituzzjonijiet ta’ Kreditu, li tordna lir-rikorrenti timplimenta l-miżuri ta’ tisħiħ tal-fondi proprji mħabbra minnha.
151
Fir-rigward tal-punt 6.2.2 tad-deċiżjoni kkontestata, ir-rikorrenti invokat is-sitwazzjoni finanzjarja tagħha sabiex tikkontesta l-fatt li, skont il-BĊE, l-istrateġija li għandha tiġi implimentata ma kinitx tippermettilha tiġġenera kapital sabiex tiżviluppa b’mod sostenibbli u tissodisfa b’mod kontinwu r-rekwiżiti prudenzjali. Hija semmiet li ebda proċedura ta’ insolvenza ma kienet infetħet fil-konfront tagħha. Issa, kif enfasizza l-BĊE, il-KSFK kienet ikkonstatat li r-rikorrenti kienet ilha tirreġistra telf mill-2017 u ma kienx irnexxielha tistabbilixxi mill-ġdid il-profittabbiltà tagħha. Hija kienet irrilevat ukoll diversi aspetti li juru n-natura prekarja tas-sitwazzjoni finanzjarja tar-rikorrenti, kif ukoll, b’mod partikolari, iż-żieda kontinwa tat-telf sena wara sena, ikkawżata wkoll minn ċerti investimenti, kif ukoll in-natura irrealistika tal-proġett ta’ ħruġ ta’ bonds ta’ fondi proprji addizzjonali. F’dan il-kuntest, xejn ma jippermetti li jiġi konkluż li l-kunsiderazzjonijiet irrilevati fil-punt 6.2.2 tad-deċiżjoni kkontestata fir-rigward tas-sitwazzjoni finanzjarja tar-rikorrenti ma kinux eżatti.
152
Fir-rigward tal-punt 6.2.3 tad-deċiżjoni kkontestata, ir-rikorrenti tqis li l-kunsiderazzjoni dwar l-impossibbiltà li tiġi kkoreġuta l-istrateġija żbaljata tagħha u li jiġu attirati azzjonisti ġodda kienet “ineffettiva”, peress li, matul il-perijodu ta’ wara x-xahar ta’ Awwissu 2021, hija ma kellhiex il-possibbiltà li timplimenta xi strateġija, fid-dawl tal-applikazzjoni tal-miżuri ta’ superviżjoni u ta’ intervent bikri imposti fuqha mill-KSFK. Issa, tali argument ma jistax juri n-natura żbaljata tal-konklużjoni tal-BĊE li tgħid li l-assenza ta’ strateġija prudenti u ta’ mudell ekonomiku vijabbli kienet tagħmel lir-rikorrenti dipendenti fuq investimenti addizzjonali, fid-dawl tat-telf akkumulat għal żmien twil.
153
Fir-rigward tal-punt 6.2.4 tad-deċiżjoni kkontestata, ir-rikorrenti ssostni li l-BĊE kkonkluda b’mod żbaljat li hija kienet ħadmet konformement mal-istrateġija tiegħu tal-2018 u li, f’dan ir-rigward, huwa ma kienx ħa inkunsiderazzjoni diversi elementi. Madankollu, peress li dawn l-elementi huma biss riproduzzjoni tal-argumenti eżaminati preċedentement, li tressqu sabiex tiġi kkontestata l-evalwazzjoni tal-BĊE u li ma tqisux li huma fondati, dawn ma jistgħu juru ebda żball manifest fl-evalwazzjoni tal-BĊE.
154
Fir-rigward tal-punt 6.3.1 tad-deċiżjoni kkontestata, ir-rikorrenti tqis li l-BĊE ma jistax jirreferi għall-gravità u għat-tul tal-ksur, filwaqt li l-punt 6 tal-imsemmija deċiżjoni ma jinkludi ebda eżami ta’ din il-gravità u ta’ dan it-tul. Issa, għandu jiġi rrilevat li l-punt 6.3.1 tad-deċiżjoni kkontestata jippreżenta ruħu bħala l-konklużjoni tal-elementi kollha rrilevati fil-punti 6.1.1 sa 6.2.4 bħala fatti li jikkostitwixxu ksur wara evalwazzjoni ta’ dawn il-fatti fid-dawl tad-dispożizzjonijiet applikabbli. Fil-kuntest ta’ tali evalwazzjoni, il-BĊE seta’ manifestament jikkonkludi ġustament li huwa kien fil-preżenza ta’ ksur serju li kellu ċertu tul ta’ żmien.
155
Għaldaqstant, ir-rikorrenti baqgħet ma pprovatx li l-BĊE wettaq żbalji bħal dawk imfakkra fil-punt 63 iktar ’il fuq meta adotta t-tieni u t-tielet motiv sabiex jibbaża l-irtirar tal-awtorizzazzjoni.
156
Għaldaqstant, it-tielet motiv għandu jiġi miċħud bħala infondat.
Fuq ir-raba’ aggravju
157
Essenzjalment, ir-rikorrenti ssostni li l-BĊE kiser il-prinċipju ta’ amministrazzjoni tajba, li jikkorrispondi għad-dritt ta’ kull persuna li tinstema’, previst fl-Artikolu 41(2)(a) tal-Karta, u d-dritt li kull persuna jkollha aċċess għall-fajl li jikkonċernaha, previst fl-Artikolu 41(2)(b) tal-Karta u li jħares id-dritt għal protezzjoni ġudizzjarja effettiva, sanċit fl-Artikolu 47 tal-Karta.
158
Fl-ewwel lok, ir-rikorrenti tfakkar il-ġurisprudenza li tgħid li huma biss il-qrati tal-Unjoni li jistgħu jiżguraw protezzjoni ġudizzjarja effettiva kontra l-atti li jinvolvu lill-awtoritajiet nazzjonali u lill-BĊE, intiżi sabiex jimplimentaw il-MSU. Din il-ġurisdizzjoni esklużiva tal-qorti tal-Unjoni tinkludi l-istħarriġ tal-legalità ta’ atti preparatorji għal ċerti deċiżjonijiet jew ta’ proposti ta’ deċiżjonijiet tal-awtoritajiet nazzjonali kkonċernati, li jista’ jkollhom effett fuq il-kontenut tad-deċiżjoni finali tal-BĊE.
159
F’dan ir-rigward, ir-rikorrenti ssostni li l-proposta ta’ deċiżjoni hija bbażata, essenzjalment, fuq l-argumenti u fuq iċ-ċirkustanzi esposti fid-Deċiżjonijiet Nri 215 u 216.
160
Ir-rikorrenti żżid li d-deċiżjonijiet Nri 215 u 216 huma vvizzjati b’lakuni sinjifikattivi li mhux biss irrestrinġew id-drittijiet tagħha b’mod inġustifikat u ppreġudikaw l-interessi tagħha, iżda wasslu wkoll għall-adozzjoni mill-BĊE ta’ deċiżjoni żbaljata u mhux iġġustifikata. Il-BĊE kellu jeżamina d-deċiżjonijiet kollha adottati mill-KSFK, billi jiggarantixxi d-dritt tiegħu għal smigħ xieraq u għal proċedura raġonevoli u proporzjonata. Fil-fatt, minħabba s-setgħa ġenerali ta’ superviżjoni tiegħu, huwa l-BĊE li għandu jiżgura li l-awtoritajiet nazzjonali jikkonformaw ruħhom mad-dispożizzjonijiet dwar il-MSU li jinsabu fir-Regolament Qafas tal-MSU kif ukoll fil-leġiżlazzjoni nazzjonali korrispondenti. Il-BĊE għandu jwettaq kontroll sħiħ tal-legalità tal-proposti ppreżentati mill-awtoritajiet nazzjonali għall-irtirar tal-awtorizzazzjoni kif ukoll tal-miżuri preparatorji, b’mod partikolari fir-rigward tal-prinċipju ta’ proporzjonalità u tas-salvagwardji proċedurali fundamentali tad-dritt tal-Unjoni.
161
Fit-tieni lok, ir-rikorrenti tindika li l-evalwazzjoni tal-konformità u d-Deċiżjoni Nru 215 għandhom jitqiesu bħala atti preparatorji tad-deċiżjoni kkontestata, li jaqgħu taħt is-setgħat ġenerali ta’ superviżjoni tal-BĊE, u li l-atti suġġetti għall-KSFK għandhom ikunu s-suġġett ta’ eżami mill-ġdid. Il-BĊE ma wettaqx dan l-eżami mill-ġdid jew ma wettqux b’mod suffiċjenti. Il-BĊE ma eżaminax l-atti preparatorji, fosthom id-Deċiżjoni Nru 215. Din l-aħħar deċiżjoni tikkostitwixxi att amministrattiv adottat minn awtorità kontra persuna jew persuni nnominati individwalment, li jistabbilixxu, jemendaw, jikkonstataw jew itemmu relazzjoni ġuridika jew li jikkonstataw relazzjoni ta’ fatt. Hija tinkludi fiha żewġ deċiżjonijiet, waħda dwar in-nuqqas ta’ applikazzjoni ta’ miżura ta’ riżoluzzjoni u l-oħra dwar is-sottomissjoni lill-BĊE ta’ proposta ta’ rtirar ta’ awtorizzazzjoni. Ir-rikorrenti żżid li l-BĊE għandu setgħa diskrezzjonali sabiex jiddeċiedi dwar l-irtirar tal-awtorizzazzjoni u li l-abbozz ta’ deċiżjoni mfassal mill-KSFK ma huwiex vinkolanti. L-involviment tal-awtoritajiet nazzjonali fil-proċedura li twassal għall-adozzjoni ta’ atti tal-Unjoni ma jistax ipoġġi indiskussjoni l-klassifikazzjoni bħala atti tal-Unjoni, meta l-atti adottati mill-awtoritajiet nazzjonali jikkostitwixxu stadju ta’ proċedura li fiha istituzzjoni tal-Unjoni teżerċita, waħedha, is-setgħa deċiżjonali, mingħajr ma tkun marbuta mill-atti preparatorji jew mill-proposti li joħorġu mill-awtoritajiet nazzjonali.
162
Barra minn hekk, ir-rikorrenti tirrileva li l-Artikolu 62 tal-Liġi dwar il-Proċedura Amministrattiva jobbliga lill-amministrazzjoni tiddeċiedi dwar l-adozzjoni ta’ att amministrattiv li jista’ jikkawża preġudizzju lid-destinatarju tiegħu billi teżamina l-pożizzjoni u l-argumenti ta’ dan tal-aħħar fil-kawża kkonċernata. Hija żżid li, anki fil-każ ta’ att amministrattiv obbligatorju, sabiex id-dispożizzjoni ġuridika tkun tista’ tapplika, parti fil-proċedura għandha l-possibbiltà li tipprovdi informazzjoni dwar iċ-ċirkustanzi importanti. Fid-Deċiżjoni Nru 215, il-KSFK indikat ir-raġunijiet għalfejn hija ma kinitx semgħet lir-rikorrenti. Issa, skont ir-rikorrenti, il-fatt li l-KSFK ftiehmet dwar il-pjan ta’ riżoluzzjoni miegħu kien jikkostitwixxi att li ma kienx jifforma parti mill-proċedura amministrattiva li wasslet għall-adozzjoni tad-Deċiżjoni Nru 215. Għalhekk, il-ġustifikazzjoni mressqa mill-KSFK ma tistax titqies li hija raġuni suffiċjenti sabiex ir-rikorrenti ma tinstemax.
163
Fit-tielet lok, ir-rikorrenti tallega li, matul il-proċedura ta’ adozzjoni tad-deċiżjoni kkontestata, il-BĊE kiser id-dritt ta’ aċċess għall-fajl tagħha. F’dan ir-rigward, hija ssostni li l-Artikolu 22(2) tar-Regolament MSU bażiku jipprevedi li d-drittijiet tad-difiża tal-persuni kkonċernati għandhom jiġu żgurati b’mod sħiħ fl-iżvolġiment tal-proċedura. Dawn il-persuni għandhom id-dritt ta’ aċċess għall-fajl tal-BĊE, suġġett għall-interess leġittimu ta’ persuni oħrajn fil-protezzjoni tas-sigrieti tan-negozju tagħhom. F’dan il-kuntest, ir-rikorrenti ssostni li hija ma kellhiex aċċess għall-evalwazzjoni tal-konformità fil-kuntest tal-adozzjoni tad-Deċiżjoni Nru 215. Din l-evalwazzjoni lanqas ma ġiet ikkomunikata lilha meta eżerċitat id-dritt ta’ aċċess għall-fajl tagħha fil-kuntest tal-proċedura ta’ adozzjoni tad-deċiżjoni kkontestata. Il-KSFK u l-BĊE għalhekk kisru l-Artikolu 41(2)(b) tal-Karta billi rrifjutawlha l-possibbiltà li ssir taf bl-evalwazzjoni tal-konformità.
164
Fir-raba’ lok, il-BĊE ta lir-rikorrenti terminu eċċessivament qasir sabiex tippreżenta l-osservazzjonijiet tagħha dwar il-proposta għal deċiżjoni. Fit-30 ta’ Jannar 2023, il-BĊE bagħtilha ittra fejn talab li jiġu ppreżentati osservazzjonijiet dwar il-proposta ta’ deċiżjoni u li tiffissa terminu ta’ ħamest ijiem għal dan l-għan. Ir-rikorrenti adixxiet lill-BĊE b’talba għal estensjoni ta’ dan it-terminu, iżda dan tal-aħħar ta biss erbat ijiem tax-xogħol addizzjonali u rrifjuta li jagħti terminu ta’ 20 jum, u sussegwentement ta’ 15-il jum. Il-BĊE ma mmotivax id-deċiżjoni tiegħu li jagħtiha terminu qasir għall-preżentata tal-osservazzjonijiet tagħha.
165
Ir-rikorrenti żżid li, kieku nstemgħet fil-kuntest tal-proċedura dwar id-Deċiżjoni Nru 215 u li kieku kellha mill-inqas ġimagħtejn sabiex tippreżenta l-osservazzjonijiet bil-miktub tagħha dwar il-proposta ta’ deċiżjoni, hija kienet tkun tista’ tifformula l-osservazzjonijiet tagħha fuq il-punti ta’ fatt u ta’ liġi msemmija fil-kuntest tal-ewwel, tat-tieni u tat-tielet motiv tagħha. Għalhekk, hija tqis li, kieku nstemgħet, ir-riżultat tal-proċedura kien ikun differenti.
166
Il-BĊE jsostni li l-motiv għandu jiġi miċħud bħala infondat.
167
Fl-ewwel lok, fir-rigward tal-kwistjoni dwar jekk il-BĊE kellux jistħarreġ id-deċiżjonijiet Nri 215 u 216, minn naħa, għandu jiġi rrilevat, fir-rigward tal-ewwel waħda minn dawn iż-żewġ deċiżjonijiet, li din ittieħdet fil-kuntest ta’ proċedura ta’ riżoluzzjoni distinta minn dik tal-irtirar tal-awtorizzazzjoni, li wasslet għad-deċiżjoni kkontestata. Din il-proċedura ta’ riżoluzzjoni taqa’ primarjament taħt il-kompetenza tal-ANK, filwaqt li l-proċedura għall-irtirar tal-awtorizzazzjoni, jekk tibda bl-investigazzjonijiet tal-ANK, tintemm b’deċiżjoni tal-BĊE.
168
Min-naħa l-oħra, minkejja li d-deċiżjoni kkontestata ssemmi, fil-punt 3.4 tagħha, id-Deċiżjoni Nru 216, jidher li dan huwa f’perspettiva ta’ espożizzjoni tal-kuntest fattwali u kuntestwali. Minn dan il-fatt ma jistax jiġi dedott li d-deċiżjoni kkontestata hija bbażata kemm fuq din id-deċiżjoni kif ukoll fuq id-Deċiżjoni Nru 215 sabiex tiġġustifika l-irtirar tal-awtorizzazzjoni. Kif irrileva l-BĊE, id-dikjarazzjoni ta’ falliment attwali jew prevedibbli meħuda mill-KSFK taqa’ fil-kuntest ta’ proċedura distinta minn dik li twassal għall-irtirar tal-awtorizzazzjoni.
169
Fi kwalunkwe każ, kif ġie kkonstatat fil-kuntest tal-eżami tal-ewwel u tat-tieni motiv, għalkemm, meta jieħu d-deċiżjoni tiegħu, il-BĊE għandu, skont l-Artikolu 83(2) tar-Regolament Qafas tal-MSU, jieħu inkunsiderazzjoni b’mod partikolari l-eżami tiegħu taċ-ċirkustanzi li jiġġustifikaw l-irtirar, dan ma jimplikax li huwa għandu jkun jaf b’kull deċiżjoni oħra meħuda mill-ANK fil-kuntest tal-kompetenzi tagħhom. Kif tfakkar fil-punt 72 iktar ’il fuq, il-BĊE huwa kompetenti sabiex jirtira awtorizzazzjoni abbażi tal-konstatazzjonijiet magħmula mill-ANK.
170
Fit-tieni lok, fir-rigward tal-allegat ksur tad-dritt ta’ aċċess għall-evalwazzjoni tal-konformità fil-kuntest tal-adozzjoni tad-Deċiżjoni Nru 215, għandu jiġi rrilevat li l-argument tar-rikorrenti jirrigwarda proċedura distinta minn dik li twassal għall-irtirar tal-awtorizzazzjoni, b’tali mod li għandu jiġi miċħud bħala ineffettiv.
171
Fit-tielet lok, fir-rigward tat-terminu allegatament insuffiċjenti sabiex jiġi eżerċitat id-dritt għal smigħ, għandu jitfakkar li r-rikorrenti ngħatat total ta’ disat ijiem tax-xogħol sabiex tippreżenta l-osservazzjonijiet tagħha dwar l-abbozz ta’ deċiżjoni kkontestata, li jinkludu erbat ijiem addizzjonali meta mqabbla mal-ħamest ijiem inizjali. Ma huwiex ikkontestat li l-abbozz ta’ deċiżjoni inkwistjoni kien fih biss żewġ dokumenti li r-rikorrenti ma kinitx taf bihom minn qabel.
172
F’dan ir-rigward, mill-ewwel subparagrafu tal-Artikolu 31(3) tar-Regolament Qafas tal-MSU jirriżulta li l-parti fi proċedura ta’ superviżjoni prudenzjali tal-BĊE għandha, fil-prinċipju, tingħata l-opportunità li tippreżenta l-osservazzjonijiet bil-miktub tagħha fi skadenza ta’ ġimagħtejn wara li tirċievi dikjarazzjoni li tistabbilixxi l-fatti, il-motivi u r-raġunijiet legali li fuqhom il-BĊE jkun beħsiebu jibbaża d-deċiżjoni ta’ superviżjoni. It-tielet subparagrafu tal-Artikolu 31(3) ta’ dan ir-regolament qafas jipprovdi li, fil-każ ta’ ċirkustanzi partikolari, il-BĊE jista’ jnaqqas it-terminu għal tlett ijiem tax-xogħol u t-terminu jitnaqqas ukoll għal tlett ijiem tax-xogħol fis-sitwazzjonijiet imsemmija fl-Artikoli 14 u 15 tar-Regolament MSU bażiku, u għalhekk b’mod partikolari fil-każ ta’ deċiżjoni ta’ rtirar tal-awtorizzazzjoni, li tissemma’ fl-Artikolu 14(5) tal-imsemmi regolament.
173
Fid-dawl tal-leġiżlazzjoni fis-seħħ, tal-possibbiltà li jitnaqqas it-terminu u tal-fatt li r-rikorrenti ma kinitx taf, minn qabel, biss bi tnejn mid-dokumenti annessi mal-abbozz ta’ deċiżjoni, ma jidhirx li l-BĊE kiser id-dritt għal smigħ tagħha billi ppreveda terminu ta’ ħamest ijiem, estiż sussegwentement b’erbat ijiem addizzjonali, għall-preżentata tal-osservazzjonijiet dwar l-abbozz ta’ deċiżjoni.
174
Barra minn hekk, għandu jiġi enfasizzat li r-rikorrenti ma kkontestatx il-legalità tat-terminu mnaqqas previst fit-tielet subparagrafu tal-Artikolu 31(3) tar-Regolament Qafas tal-MSU. Madankollu, diġà ġie deċiż li l-leġiżlatur tal-Unjoni wettaq evalwazzjoni dwar in-natura raġonevoli tat-terminu previst minn dawn id-dispożizzjonijiet billi bbilanċja l-interessi opposti li huma, minn naħa, l-interessi privati tal-istituzzjonijiet ta’ kreditu sabiex ikollhom l-iktar żmien possibbli sabiex jifformulaw l-osservazzjonijiet tagħhom u, min-naħa l-oħra, l-interess pubbliku sabiex l-istabbiliment mill-ġdid tal-legalità jseħħ malajr kemm jista’ jkun (ara s-sentenza tas-6 ta’ Ottubru 2021, Ukrselhosprom PCF u Versobank vs Il-BĊE, T‑351/18 u T-584/18, EU:T:2021:669, punt 374).
175
Minn dak kollu li ntqal iktar ’il fuq jirriżulta li r-raba’ motiv għandu jiġi miċħud bħala infondat u, għaldaqstant, għandu jiġi miċħud ir-rikors kollu kemm hu.
Fuq l-ispejjeż
176
Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li r-rikorrenti tilfet, hemm lok li tiġi kkundannata tbati l-ispejjeż, skont it-talbiet tal-BĊE.
Għal dawn il-motivi,
IL-QORTI ĠENERALI (L-Għaxar Awla)
taqta’ u tiddeċiedi:
1)
Ir-rikors huwa miċħud.
2)
Baltic International Bank SE hija kkundannata għall-ispejjeż.
Porchia
Jaeger
Nihoul
Mogħtija f’qorti bil-miftuħ fil-Lussemburgu, fl-4 ta’ Ġunju 2025.
Firem
(
*1
)	Lingwa tal-kawża: il-Latvjan.